July 2017 rnrnrnrnrn\nTagged #TerefayinaEyaffe @bbstvug BBS Terefayina\nOkukubagiza Ew’omugenzi Sam Owori Katikkiro Mayiga Asaasidde Ab’oluganda\nKatikkiro Charles Peter Mayiga akubirizza abantu okubeera abeesigwa mu buweereza bwabwe wamu n'okukolerera obulungi bw'abantu ate n'okubawagira. Bino Kamalabyonna abyogeredde Munyonyo, bwabadde agenze okukungubagira munnalotale Sam Frobisher Owori.\nAmatikkira G’omutanda Ag’omulundi Ogwa 24 Enteekateeka Zigenda Bukwakku E Buweekula\nEntekateeka ez’okwaniriza omutanda mu Ssaza lye erye Buweekula ziri mu Ggiya era ng’ebintu ebisinga biwedde omuli olubiri mwanaasula kumpi luwedde okuzimbwa, olugo omunaateekebwa Amakula ko n’ebiyitirirwa byonna bigenda mu maaso n’okuzimbwa. Omwami w’essaza lino Luweekula Margaret Nantaayi Kafeero atubuulidde embeera nga bweyimiridde mu kiseera kino.\nEmyaka 24 Egy’omutanda Ku Nnamulondo Kaweefube Wa Beene Mu By’obulimi N’obulunzi\nEbyobulimi, kyekimu ku bintu Obwakabaka bwekitadeko essira, okulaba nga abantu babeera n’emmere emala, wamu n’okubayigiriza okweyimirizaawo nga bayita mu kulima n’okulunda. Ssaabasajja Kabaka azze ateekawo kaweefube ow’enjawulo okutuukiriza kino.\nMivuyo Ku Ttaka: Abagambibwa Okudondola Ery’omu Kampala Bakunyiziddwa\nAkakiiko k’Omulambuzi akavunaanyizibwa ku kunoonyereza ku mivuyo gy’ettaka kakunyizza Omusuubuzi w’omukampala Simpson Birungi. Kigambibwa nti nti ono yagula ettaka lya gavumenti mu kibuga ky’e Jinja ku bukadde bubiri n’ekitundu bwokka.\nEntalo Mu Bagoba Ba Boda Boda Abagambibwa Okulumba Bannabwe Babyeganye\nebibiina ebikulembera abavuzi ba Bodaboda omuli Century ne boda 2010 bagala abalwanaganye sabiiti ewedde kulwomukaaga bavunanibwe ngabantu kubanga tewali yabatumye kukola bino. Bino babyogedde nga basisinkanye abamawulire wno mu kampala.\nKkooti E Jinja Ekkirizza Kahonda Bamute Ku Kakalu Asigadde Mu Kkomera\nKkooti enkulu e Jinja ekkirizza omubaka w’e Ruhinda mu lukiiko lw’eggwanga Capt. Donozio Kahonda okweyimirirwa oluvanyuma lw’okusingisibwa emisango gy’okujingajinga obuyigirize. Wabula ono asigadde mu mikono gya Kkomera e Kirinnya okutuusa nga kkooti y’e Luweero nayo emwejjeerezza ku misango emirala egimuvunaanibwa.\nTagged #TerefayinaEyaffe BUGANDA NEWS\nAsiika Omulamu: Obulwadde Bwa Hepatitis B\nAbakugu balabudde bannayuganda okwongera okwegendereza obulwadde bwa Hepatitis B, obutandise okufuuka ekizibu. Obulwadde buno buluma nnyo…ng’era bwefaananyirizaako Mukenenya.\nOkubba Amafuta: Poliisi Eriko B’ekutte E Masaka\nPoliisi e Masaka eriko omuvubuka gwegombyemu obwala nga kigambibwa nti abadde anuuna amafuta mu bimotoka ebikolwa oluguudo olwo nagatunda. Abdul Vegga akwatiddwa ne Liita 2500, ez’amafuta mulimu Dizero ne Petulooli.\nEmirimu Gisannyaladde Ku Nsalo E Busia Bannakenya Abaali Bagitambuza Baagenze Kulonda\nAbasuubuzi ku nsalo ya Uganda ne Kenya batandise okusattira oluvanyuma lw’emirimu gyabwe okwesiba. Bano bagamba nti okuva bannakenya lwebatandika Kampeyini z’Obwapulezidenti tebakyayagala kugula.


Abasawo balaze ebiruma Bobi Wine\nEmbeera y’omubaka wa Kyadondo East, Robert Kyagulanyi Ssentamu (Bobi Wine) tennaba kutereera. abasawo balaze ebimuluma ne baagaana n'abantu okumulambula afune obudde obumala okuwuumula n'okufuna obujjanjabi.\nEMBEERA y’omubaka wa Kyadondo East, Robert Kyagulanyi Ssentamu (Bobi Wine) tennaba kutereera.\nOluvannyuma lwa Bobi Wine okuyimbulwa ku kakalu ka kkooti y’e Gulu ku Mmande ne banne abalala 23, yatwaliddwa butereevu mu ddwaaliro e Lubaga gye yaweereddwa ekitanda.\nOmubaka Asuman Basalirwa omu ku bannamateeka ba Bobi Wine ategeezezza nti amangu ddala nga Bobi Wine atuusiddwa mu ddwaaliro, abasawo batandikiddewo okumwekwebejja era ebimu kw’ebyo ebizuuliddwamulimu mulimu;\nOkufuna obuvune mu mugongo\nEnsingo okukosebwa era nti y’ensonga lwaki tasobola kuyimira na kutambula nga tawaniriddwa.\nOlw’obulumi obungi, Bobi Wine era tasobola kwogera bulungi.\nAbasawo era baasazeewo okwekebejja ekibumba okulaba engeri gye kikolamu.\nAsuman Basalirwa ku ddwaaliro e Lubaga\nBasalirwa agamba nti abasawo bwe banaamaliriza okumwekebejja n’okuzuula obuzibu bwonna bw’alina okusinizira ku binaaba bizuuliddwa, bajja kusalawo wa we bamutwala n’ensi.\nAbasawo baagaanye abantu okumulambula.\nAbasawo abajjanjaba Bobi basabye abantu abantu obutamukyalira asobole okufuna obudde obumala okuwummula n’okufuna obujjanjabi.\nLeero abantu omuli abeng’anda n’emikwano gya Bobi Wine baakedde kugenda ku ddwaaliro okumulabako n’okumukulisa ekkomera kyokka bangi basanze akaseera akazibu ng’abeebyokwerinda ku ddwaaliro babaagaana okutuuka ku kasenge mwajjanjabirwa.\nObwedda kikwetaagisa okwennyonnyolako ennyo kyokka ng’abeebyokwerinda basoose kwebuuza ku ba famire ya Bobi abamujjanjaba oba bakukkiriza nga wano abamu tebabakkiriza kumulaba.\nNg’ayogerako eri bannamawulire, Basalirwa yagambye nti abasawo babasabye okukoma ku bantu abangi abeeyiwa mu ddwaaliro Bobi asobole okufuna obudde obumala okuwummula n’okumuwa obujjanjabi.\nAgamba nti abasawo bawadde ebbanga lya wiiki emu ng’awummudde awatali kutaataganyizibwa.


Balam 20 LCB - Abayisirayiri Balwana n’Ababenyamini - Bible Gateway\nAbayisirayiri Balwana n’Ababenyamini\n20 (A)Awo abaana ba Isirayiri bonna okuva ku Ddaani okutuuka ku Beeruseba wamu n’ensi ya Gireyaadi ne bakuŋŋaana mu maaso ga Mukama e Mizupa, nga bali omuntu omu. 2 (B)Abakulembeze b’abantu bonna mu bika byonna ebya Isirayiri ne batuula mu bifo byabwe mu kuŋŋaaniro ly’abantu ba Katonda, nga bawera abaserikale abaalina ebitala, emitwalo amakumi ana. 3 Awo abaana ba Benyamini ne bawulira nti Abantu ba Isirayiri bambuse e Mizupa. Abaana ba Isirayiri ne boogera nti, “Ekintu kino eky’ekivve bwe kiti, kyabaawo kitya?”\n4 (C)Omuleevi bba w’omukazi eyattibwa n’addamu nti, “Natuuka e Gibea ekya Benyamini, ne mukazi wange, tusule eyo. 5 (D)Abasajja ab’e Gibea ne bangolokokerako mu kiro, ne bazingiza ennyumba gye twalimu, ne baagala okunzita. Kyokka ne bakwata mukazi wange ne bamusobyako n’afa. 6 (E)Kyennava ntwala mukazi wange ne musalaasala, ne mpeereza ebitundu bye mu buli kifo eky’omugabo gwa Isirayiri, kubanga baakola ekikolwa eky’obugwenyufu era eky’ekivve. 7 (F)Kaakano mmwe abaana ba Isirayiri mwenna, musaleewo eky’okukola.”\n8 Awo abantu bonna ne bagolokoka nga bali omuntu omu, ne boogera nti, “Tewali muntu mu ffe aliddayo ewuwe. Tewali aliddayo mu nnyumba ye. 9 (G)Naye kaakano ekintu kye tulikola Gibea okumulwanyisa, kwe kumukubira akalulu. 10 Abantu kkumi ku bantu kikumi okuva mu bika byonna ebya Isirayiri, n’abalala kikumi ku bantu olukumi, n’abalala lukumi ku bantu omutwalo ogumu bagende bafunire eggye ebyetaago. Eggye bwe lirituuka e Gibea eky’e Benyamini balyoke bababonereze ng’ekikolwa kyabwe eby’obugwenyufu bwe kiri, kye baakola mu Isirayiri.” 11 (H)Awo abantu bonna aba Isirayiri ne bakuŋŋaana ne baba omuntu omu, ne balumba ekibuga.\n12 Ebika bya Isirayiri ne bituma ababaka mu kika kyonna ekya Benyamini, nga babuuza nti, “Kikolwa ki eky’ekivve ekyakolebwa wakati mu mmwe? 13 (I)Kale kaakano muweeyo abasajja abaana b’ebikolwa ebitali bya butuukirivu abali mu Gibea tubatte, tuggyewo ekibi mu Isirayiri.”\nNaye abaana ba Benyamini ne bagaana okuwuliriza eddoboozi ly’abaana ba Isirayiri. 14 Awo abaana ba Benyamini ne bakuŋŋaanira mu Gibea nga bava mu bibuga byonna, bagende balwanyise abaana ba Isirayiri. 15 Ku lunaku olwo, abaana ba Benyamini ne bavaayo okuva mu bibuga abasajja abalina ebitala emitwalo ebiri mu kakaaga. 16 (J)Mu bantu abo bonna mwalimu abasajja abalondemu lusanvu abakozesa kkono. Buli omu ku bo yayinzanga okuteeka ejjinja mu nvumuulo ekube oluviiri, n’atasubwa.\n17 Abasajja ba Isirayiri, nga totaddeeko abava mu Benyamini, ne bakuŋŋaana abasajja abalwanyi abasitula ebitala, emitwalo amakumi ana. 18 (K)Abaana ba Isirayiri ne bagolokoka ne bayambuka e Beseri ne beebuuza ku Katonda nga bagamba nti, “Ani ku ffe alisooka okugenda okulwanyisa abaana ba Benyamini?” Mukama n’abaddamu nti, “Yuda yalisooka.”\n19 Abaana ba Isirayiri ne bagolokoka mu makya ne basiisira okumpi ne Gibea. 20 Abasajja ba Isirayiri ne bagenda okulwanyisa Benyamini, n’abasajja ba Benyamini ne basimba ennyiriri okulwanyisa abasajja ba Isirayiri e Gibea. 21 (L)Abaana ba Benyamini ne bava mu Gibea ne batta abasajja ba Isirayiri emitwalo ebiri mu enkumi bbiri mu lutalo ku lunaku olwo. 22 Naye abantu bazzaamu abasajja ba Isirayiri amaanyi, ne baddayo ne basimba ennyiriri mu kifo mwe baali ku lunaku olwasooka. 23 (M)Awo abaana ba Isirayiri ne bambuka ne bakaabira Mukama okutuusa akawungeezi. Ne beebuuza ku Mukama nti, “Tuddeyo tulwanyise baganda baffe abaana ba Benyamini?” Mukama n’abaddamu nti, “Mugende mubalwanyise.”\n24 Ku lunaku olwokubiri Abayisirayiri ne basembera okulwanyisa Ababenyamini. 25 (N)Ababenyamini ne bavaayo ne balumba okuva e Gibea, ne batta abaana ba Isirayiri abalala omutwalo gumu mu kanaana mu lutalo ku lunaku olwo olwokubiri; Abayisirayiri abo bonna baalina ebitala.\n26 (O)Awo abaana ba Isirayiri bonna n’abantu bonna, ne bambuka okulaga e Beseri, ne bakaabira Mukama Katonda ne batuula eyo mu maaso ge ne basiiba olunaku olwo okutuusa akawungeezi, lwe baawaayo ebiweebwayo ebyokebwa n’ebiweebwayo olw’emirembe mu maaso ga Mukama. 27 (P)Abaana ba Isirayiri ne beebuuza ku Mukama Katonda, kubanga essanduuko ey’endagaano ya Katonda yaliyo mu biro ebyo, 28 (Q)nga Finekaasi mutabani wa Eriyazaali, muzzukulu wa Alooni yaweereza mu maaso ga Mukama Katonda. Ne bamwebuuzaako nga bagamba nti, “Tuddeyo tulumbe baganda baffe abaana ba Benyamini oba tetuddayo?” Mukama n’abaddamu nti, “Mugende kubanga enkya nzija kubagabula mu mukono gwammwe.”\n29 (R)Awo Abayisirayiri ne bateegera ku njuyi zonna eza Gibea. 30 Ku lunaku olwokusatu abaana ba Isirayiri ne bambuka okulwanyisa abaana ba Benyamini ne basimba ennyiriri nga boolekedde Gibea ng’olulala. 31 (S)Abaana ba Benyamini ne bavaayo okubalwanyisa ne basikirizibwa okuva mu kibuga, ne batandika okukuba n’okutta ng’olulala, nga bava ku luguudo olumu okudda e Beseri, ne ku lulala oludda e Gibea mu nnimiro. Ne batta abasajja Abayisirayiri ng’amakumi asatu.\n32 (T)Abaana ba Benyamini bwe baagambanga nti, “Tubawangula nga luli bwe kyali ku mulundi ogwasooka,” Abayisirayiri bo ne beeteesa nti, “Tuddeyoko emabega, tubasikirize okubaggya mu kibuga badde mu nguudo.” 33 (U)Abasajja bonna aba Isirayiri ne bava mu nnyiriri zaabwe mu bifo byabwe, ne badda e Baalutamali. Abayisirayiri abaateega ne bafubutuka okuva mu bifo byabwe mu ttale erya Gibea. 34 (V)Awo abasajja omutwalo gumu abaalondebwa okuva mu Isirayiri yonna, ne balumba Gibea ne waba okulwana okw’amaanyi, Ababenyamini ne batamanya nti akabi kabajjidde. 35 (W)Awo Mukama Katonda n’awangula Benyamini mu maaso ga Isirayiri, era ku lunaku olwo abaana ba Isirayiri ne batta Ababenyamini bonna abaalina ebitala, abasajja emitwalo ebiri mu enkumi ttaano mu kikumi. 36 (X)Abaana ba Benyamini ne balaba nga bakubiddwa.\nAbasajja ba Isirayiri ne bakolera Ababenyamini ekkubo, nga bo Abayisirayiri beesize abateezi be baali batadde okumpi ne Gibea. 37 (Y)Abaali bateeze ne badduka ne beesogga mu Gibea, ne basaasaana ne batta abaakirimu bonna. 38 (Z)Abasajja ba Isirayiri baali balagaanye n’abaateega nti abateezi bwe banaanyoosa omukka omungi mu kibuga, 39 (AA)abasajja ba Isirayiri abali mu ddwaniro banaakyuka. Mu kiseera ekyo Ababenyamini baali batanudde okukuba n’okutta abasajja ba Isirayiri ng’amakumi asatu, nga luli olwasooka.\nNe bagamba nti, “Ddala ddala tubawangudde nga mu lutalo luli olwasooka.” 40 (AB)Naye omukka bwe gwatandika okunyooka, ekibuga kyonna nga kigya, Ababenyamini ne bakyuka okutunula emabega, laba, ng’ekibuga kyonna kikutte omuliro. 41 Abasajja ba Isirayiri ne babakyukira. Abasajja ba Benyamini ne batya bwe baalaba ng’akabi kabajjidde. 42 Kyebaava badduka abasajja ba Isirayiri nga baddukira mu ddungu, kyokka olutalo ne lubayinza. Buli eyadduka okuva mu bibuga n’afiira wamu nabo. 43 Abayisirayiri ne bazingiza Ababenyamini, ne babagoba okutuukira ddala ku buvanjuba bw’e Gibea we butandikira. 44 (AC)Abasajja abalwanyi abazira Ababenyamini abaafa baali omutwalo gumu mu kanaana. 45 (AD)Ababenyamini bwe baddukira mu ddungu nga boolekedde olwazi lwa Limoni, Abayisirayiri ne batta enkumi ttaano ku bo. Abayisirayiri ne bongera okubagobera ddala okutuuka e Gidomu, era n’eyo ne battirayo abasajja enkumi bbiri.\n46 Bwe batyo Ababenyamini bonna abaafa ku lunaku olwo, baali emitwalo ebiri mu enkumi ttaano, bonna abo nga basajja bazira. 47 Naye abasajja lukaaga be baddukira mu ddungu okwolekera olwazi lwa Limoni, ne babeera eyo okumala emyezi ena. 48 (AE)Abasajja ba Isirayiri ne bakyuka ne baddayo eri abaana ba Benyamini ne batta buli kintu ekyali mu kibuga, ne batta ensolo, ne batta buli muntu gwe baasanga mu bibuga byonna bye baalaba, ne babikumako omuliro.\n20:1 : a Bal 21:5 b 1Sa 3:20; 2Sa 3:10; 1Bk 4:25 c 1Sa 11:7 d 1Sa 7:5\n20:2 : Bal 8:10\n20:4 : a Yos 15:57 b Bal 19:15\n20:5 : a Bal 19:22 b Bal 19:25-26\n20:6 : a Bal 19:29 b Yos 7:15; Bal 19:23\n20:7 : Bal 19:30\n20:9 : Lv 16:8\n20:11 : nny 1\n20:13 : a Ma 13:13; Bal 19:22 b Ma 17:12\n20:16 : Bal 3:15; 1By 12:2\n20:18 : a nny 26-27; Kbl 27:21 b Kbl 27:23, 28\n20:21 : nny 25\n20:23 : a Yos 7:6 b nny 18\n20:25 : nny 21\n20:26 : a nny 23 b Bal 21:4\n20:27 : Yos 18:1\n20:28 : a Yos 24:33 b Ma 18:5 c Bal 7:9\n20:29 : Yos 8:2, 4\n20:31 : Yos 8:16\n20:32 : nny 39\n20:33 : Yos 8:19\n20:34 : a Yos 8:14 b Is 47:11\n20:35 : 1Sa 9:21\n20:36 : Yos 8:15\n20:37 : Yos 8:19\n20:38 : Yos 8:20\n20:39 : nny 32\n20:40 : Yos 8:20\n20:44 : Zab 76:5\n20:45 : Yos 15:32; Bal 21:13\n20:48 : Bal 21:23


Obubaka bwa Kabaka obwa Paasika: 'Tugenda kubanja Ebyaffe yonna gye biri'\n“Tuli basanyufu okulaba nti ebimu ku byetwagala bikolebwe bitandikiddwa. Muno mwe muli Twekobe y’e Mmengo n’embiri mu Kampala. Ennyingiza mu Ggwanika ekyali ntono naye era emirimu gitambula. Kyetuva tussa omulaka okubanja buli nsimbi yaffe yonna gy'eri oba gye tubanja esasulwe tumalirize ebyo bye tulina okukolako omwaka guno,” Kabaka bwe yategeezezza mu bubaka bwe.\nKABAKA Ronald Muwenda Mutebi II agambye nti Obwakabaka bwakugenda mu maaso n’okubanja buli nsimbi n’ebintu byaabwo yonna gyebiri bikozesebwa okukola ku nkulakulanya Obuganda gye bwettanira.\nBino biri mu bubaka bwe obw’amazuukira ga Yesu bwe yaweereza eri eggwanga bw'awadde leero ku Lwokutaano n'agamba nti musanyufu okulaba nti ebimu ku bye yalagira bikolebwe bitandikiddwa okuli okuyooyoota Twekobe mu Lubiri e Mmengo n’embiri endala mu Kampala.\nMutebi II anaatera okujaguza emyaka 63 egy’amazaalibwa ge, yayongedde okukunga abantu be okwettanira okwekebeza endwadde eza buli kika naddala ezireetebwa akawuka ka sirimu kubanga ensi si yaakugenda mu maaso ng’abantu balwadde.\nKabaka yayongedde okusaba gavumenti okukolagana n’abakulembeze ab'ensikirano kubanga bano bamanya mangu ebizibu by’abantu baabwe ne babinogera eddagala olwo enkulaakulana ey’omuggundu n'etuukibwako mu ggwanga lyonna olw’enkola ey’ennono esobozesa kino gye babadde nayo emyaka n’ebisiibo.\n“Ennaku si nnyingi emabega, twakyaza Abataka okuva mu Kenya. Ekimu ku byabaleeta kwe kubangawo enkola mu by’obuwangwa n’ebyenfuna wakati w’eggwanga ly’Abakikuyu n’Obwakabaka bwa Buganda. Mu mboozi yaffe ne bannaffe abo, twassa essira ku zigavumenti okukolagananga n’abakulembeze abensikirano olw’ensonga nti bbo bamanya mangu ebizibu by’abantu baabwe ne babinogera eddagala olwo enkulaakulana ey’omuggundu n'etuukibwako mu ggwanga lyonna. Kino nga kikwatibwa bulungi, tewaba bukuubagano kuba ebigendererwa biba bye bimu,” Omutanda bwe yayongeddeko.\nKabaka Mutebi II akulisizza abantu bonna abayise mu kisiibo mu mirembe n’essanyu saako n’okusaasira bonna abafiiriddwa ab'enganda n’emikwano bw'atyo n'asaba Katonda abagumye n’emyoyo gy’abagenzi agiwummuze mirembe.\n“Nga bwe tusoma mu bitabo ebitukuvu, Okuzuukira kwa Yesu kwatuwa essuubi nti nga tuvudde mu nsi eno, waliwo gye tulaga eri okwesiima okw’emirembe n’emirembe. Mu kisiibo twefumittiriza ku bulamu bwaffe ng’abantu ne tunyweza okukkiriza kwaffe eri Katonda wamu n’okwongera enkolagana ne bantu bannaffe. Tubaagaliza Paasika ey’essanyu n’emirembe,” Obubaka bwa Kabaka bwe bwakomekkerezeddwa.


Bukedde Online - Atendeka ey'okubaka mumativu\nAtendeka ey'okubaka mumativu\nEmpaka za zooni zibanyumidde\nShe Cranes eri mu mpaka za Afrika e South Afrika era ebadde ekolerera waakiri emalire mu kifo ekyokusatu.\nJesca Achan owa She Cranes\nOMUTENDESI wa ttiimu y'eggwanga ey'okubaka eya She Cranes, Rashid Mubiru atenderezza abawala be yatutte mu mpaka z'okubaka eza 'African Netball Championship, olw'omutindo omulungi gwe boolesezza. Leero ku Lwokubiri, baakubye Kenya.\nShe Cranes yasitula ku Mmande ya wiiki ewedde okugenda mu Cape Town ekya South Africa empaka zino gye zibadde, ng'ekigendererwa kyali kya kweddiza kikopo kino omulundi ogwokusatu ogw'omuddiring'anwa wabula yamalidde mu kifo kyakusatu n'obubonero 8 mu nzannya mukaaga.\nMubiru agamba nti ttiimu gye yatutte ebadde y'abaana bato era bakoze bulungi okusinziira ku njawulo ya ggoolo gye baataddewo nga bazannya ensi nga South Afrika ne Malawi ezibadde ezisinga amaanyi.\n"Mu World Cup e Bungereza, South Afrika yatukuba 67-40, Malawi yatukuba 55-44, omulundi guno tetubadde na bassiniya baffe naye batukubye n'enjawulo ntono ddala, nzikiriza eno ttiimu ekoze bulungi, era tugenda kwongera egizimba mujja kugiwulira," Mubiru bwe yategeezezza.\nOmutendesi Mubiru ng'awa abazannyi ebiragiro\nEnzannya za Uganda, yawangudde Zambia (67-33), Lesotho (98-24), Kenya (61-42) ate n'efuna n'obubonero 2 wamu n'eggoolo 60 oluvannyuma lwa Zimbabwe gye yali erina okuzannya nayo ku lunaku olusooka okutuuka ekikeerezi ng'obudde bw'okwezannya buyiseeko.\nSouth Afrika ye yatutte ekikopo kino omulundi gwayo ogusoose bwe yakung'anyizza obubonero 12 mu nzannya 6 ate Malawi yakutte kyakubiri (10).\nBba wa Kulannama azzizza omuliro ku by'okumugoba\nMary Bata 2017 tamufunyeemu 'Disappointment' yadde\nKulannama ne bba omupya, Aligaweesa bali bulala


Bukedde Online - Catherine Kusasira yasimattuse ekkomera\nKusasira ne Kisanja bawonye okusula mu nkomyo\nCatherine Kusasira asimatuuse okusula mu kkomera, ayimbuddwa ku kakalu ka poliisi.\nOluvannyuma lw'essaawa ezisobye mu 10 nga bakunyizibwa babuuzibwa akana n'akatano ku nsonga z'omusumba Siraje Ssemanda owa Revival Church e Bombo agambibwa okufera basumba ne bannanyini masomero ssente ezisoba mu buwumbi 4 ng'ono ye kati ali mu komera e Kitalya gye yasindikiddwa kkooti\nCatherine Kusasira omuyimbi era omuwabuzi wa pulezidenti ku nsonga za Kampala ne Dr. Hilary Musoke Kisanja omukunzi w'abavubuka mu ofiisi ya Pulezidenti bayimbuddwa poliisi ku kakalu kayo akawungezi ka leero .\nKusasira ng'ali wamu ne pasita Mugisha Mondo baakedde kweyanjula mu kakiiko ka Lt. Col. Edith Nakalema akaatekebwawo Pulezidenti Museveni okulwanyisa obuli bw'enguzi n'obukenuzi\nWadde Kusasira yayimbuddwa ye pasita Mondo abasirikale bamusigazza nga bagamba bakyamunoonyerezako.\nAte ye omujaasi Robert Rwakandere nga naye akola mu ofiisi ya Pulezidenti ono bamukwasizza ab'amagye be baba bamunoonyerezako.\nMuky. Nakalema ategezezza nti okwawuukanako n'abalala aboogerwako mu nsonga zino ye Kusasira ne Musoke wadde bayitiddwa okukola sitatimenti,\ntewali abalumiriza kuba nti beenyigira obutereevu mu kuggya ssente ku bantu wabula eky'ogerwako y'engeri gye bakozesamu woofiisi zabwe era okunoonyereza ku nsonga zino kugenda mu maaso kyokka kuyinza okutwala ebbanga kubanga kyetagisa n'okwogera ne bakama babwe n'abalala be kikwatako okuzuula ekituufu.\nKusasira gwe twogedde naye ku ssimu nga bakamala okumuyimbula asoose kwebaza Katonda oluvannyuma nategezezza ng'amazima mu nsonga zino bwe gagenda okweyoleka\nEbirabo ebireeteddwa mu kukyala kwa Rema bisusse!


Bukedde Online - CRANES Mutumba agitaasa ku Congo Brazaville?\nCRANES Mutumba agitaasa ku Congo Brazaville?\nEbikonde biri mu Kampala\nObuwanguzi bwesambye Express mu liigi entuufu\nLEERO (Lwakusatu), Cranes erina omukisa okusangulawo likodi embi gy’erina mu mawanga g’omu masekkati ga Afrika bw’eneeba ettunka ne Congo Brazaville mu gw’okusunsulamu abalyetaba mu mpaka za Afrika omwaka ogujja.\nLwakusatu mu za Afrika:\nCongo - Cranes, 11:30\nTanzania - Mozambique.\nBurundi - Zimbambwe\nBukya luba nga lwa mmindi, Uganda (Cranes) tewangulirangako ku bugenyi mu masekkati ga Afrika era nga kino omutendesi Bobby Williamson ne ttiimu ye kye balwana okuggyawo.\nOmwaka oguwedde, Bobby ne ttiimu ye beggyako ekikwa ky’emyaka 11 nga Cranes tewangulira ku bugenyi bwe yakuba Guinea Bissau ey’obugwanjuba bwa Afrika. Cranes yasemba okuteebera ggoolo mu Masekkati ga Afrika mu 1986 bwe yawuttulwa Cameroon ggoolo 5-1.\nEggulo, Bobby yagumizza Bannayuganda nti omupiira ttiimu ye egenda kuguyitako kuba abazannyi bonna bali mu mbeera nnungi era ng’abalinamu essuubi ly’okuguwangula.\nMartin Mutumba ye nnamuziga wa Cranes.\n“Ggoolo y’oku bugenyi egenda kuba ya mugaso nnyo gye tuli era tugenda kufuba nnyo okuggifuna amangu,” Bobby bwe yategeezezza ng’asinziira ku Hillary Hotel e Pointe Noire, ekyesudde kiromita 502 okuva mu kibuga ekikulu, Brazaville.\nEssuubi mu Mutumba\nOluvannyuma lwa Cranes okuviirwako abazannyi basatu ababadde batandika omuli David Obua, Ibrahim Sekaggya ne Nestroy Kizito, kati Bobby essuubi limuli mu Martin Mutumba Kayongo, agucangira e Sweden.\nOno asuubirwa okuzannya ku kitongole ekiwuwuttanyi mu nnamba eyali eya David Obua era nga y’asuubirwa okuyiiyiza Brian Umony ne Mike Sserumaga abali ku kyoto.\nOwa Congo naye awera\nOmutendesi wa Congo, Brazaville, Jean-Guy Walleme, yategeezezza olupapula Les Depeche De Brazaville olw’omu ggwanga eryo nti, bafunye okutendekebwa okumala era ku Cranes kwe batandikira okugolola ensobi ze baakola mu kampeyini ewedde.\nOnyango, Masaba, Walusimbi, Mwesigwa, Isinde, Oloya, Mawejje, Umony, Serumaga ne Mutumba.\nUganda bw’ezze ekola mu masekkati ga Afrika\nSept 2011: Angola 2-0 Cranes Jun 2008: Angola 0-0 Cranes\nJun 2005: DRC 4-0 Cranes\nAug 1990: Gabon 1-0 Cranes\nJul 1991: DRC 1-0 - Cranes\nNov 1986: Cameroon 5-1\n'Baze ansaze ettama'-Muk'omuvubi\nMinisita tuukako mu byalo\nAmataba gasse omwana\nAb'e Kawempe balaajana lwa kavuyo mu kufuna obukonge


Bukedde Online - Abakazi balina okwebikkirira okuva ku mutwe - bannaddiini\nAbakazi balina okwebikkirira okuva ku mutwe - bannaddiini\nBboosi amukuzizza afuuse maneja\nTube bulindaala kuba tetumanyi lunaku wadd...\nAdded 18th November 2012\nABAKAZI okwebikkirira kye kimu ku bintu ebikulu mu ddiini ezimu era nga bakikuuma butiribiri okulaba nga bakitwala mu maaso. Bukedde ku Ssande atunuulidde eddiini eziragira abakazi okwebikkirira ku mitwe lwaki bakikola era bannyonnyodde bwe bati:\nBya HAFSWA NANKANJA\nAbamu ku babiikira b’ekigo ky’e Kapeeka mu nnyambala yaabwe eyeefanaanyirizaako eya Bikira Maria.\nMsgr. Wynad Katende wa Klezia Katolika:\nOkwebikkirira ku mitwe oba okussaako ekikoofiira kiweesa omukazi ekitiibwa. Eyo mpisa gye tuleka naye nga twandigikoppye olw’ekitiibwa ekigirimu era n’Abayudaaya wadde si Basiraamu, beebikka.\nEky’okulabirako kye kya Bikira Maria. Kino kimuweesa ekitiibwa n’enkizo mu bantu era n’abakazi abalala bonna bandikikoppye nabo ne baba n’ekitiibwa. Omukazi alina okwewunda mu ngeri emuweesa ekitiibwa. Wabula omukazi yenna eyeewundira Katonda we nga Bikira Maria, ekyambalo kye kijjumbirwa Omukazi wa ddembe okwebikka singa ategeera obukulu n’ekitiibwa kyakyo. Enkola y’abaweereza mu Klezia yaakatandika naye tetunnasalawo ngeri gye balina kwebikkamu.\nOmulabirizi w’e Mityana eyawummula, Bp. Wilson Mutebi:\nAbalabirizi ne bakyala baabwe tubadde mu lukung’aana ne tusalawo ku nsonga y’okwambala naddala ku bagole. Okuleka ebifuba, amabeere n’emigogo wabweru ate n’ojja mu maaso ga Katonda tetukiwagira era tukivumirira.\nEnjigiriza ey’obutalaga bwereere ku bakazi oba toyambadde bulungi. Omukyala yenna bw’ayambala obulungi okuviira ddala ku mutwe n’engoye empanvu, olaga obuvunaanyizibwa n’ekitiibwa. Tekirina kukoma mu Kkanisa yokka, wabula ne bwe muba nga muli mu maka gammwe mu kifo omuntu omulala atali balo w’akulabira kikuyamba obuteesittaza balala.\nShiekh Mahmood Kibaate, amyuka Spreme Mufti wa Uganda:\n“Okwebikkirira si nnyambala ya Bawalabu ng'abantu abalala bwe bakitwala. Lino tteeka okuva eri Allah. Oluvannyuma lwa Nabbi Muhammad (SAW) okuweebwa obubaka, Allah yagenda amuwa amateeka n'ebiragiro ebikwatagana n'Obusiraamu. Amateeka gano nga gaakugobererwa naffe abagoberezi be. Mu gamu ku mateeka mwe mwali n'eryo erikwata ku nnyambala eryakkira mu Quaran sulat Al-Ahzaabu aya 59. Etteeka lino ligamba nti, "Owange gwe Nabbi Muhammadi (SAW) gamba bakyala bo, abaana bo ne bakyala b'abakkiriza bambale ekyambalo kye bayita jiribaabu (ekikaaya).\nEtteeka lino lyagenda okukka nga waliwo abakyala bangi abawalabu abasiraamu nga bambala nga bwe basanze olwo Allah ky'ava atuwa ennyambala eneeweesa omukyala ekitiibwa.\nEkimu ku bintu ebiraga obwetowaze bw'omukyala eri Allah kwe kwebikkirira. Omukyala yenna omukkiriza, kimukakatako obutafuluma nju ye okuggyako nga yeebikkiridde. Ne bw'aba mu bantu abatamuzira kufumbirwa ateekeddwa okwebikkirira okuva ku mutwe ppaka ku kagere akasembayo.”\nFr. Nicholas Bayego ow'ekigo ky'e Namung’oona mu Basodokisi.\n“Okwebikkirira kya kitiibwa eri omukyala. Omukyala yenna bw'aba yeebisse aweebwa ekitiibwa era ky'ova olaba ng’Abayudaaya beebikka lwa nsonga nti omukazi asinga okutiibwa ye Biikira Maria naye yali yeebikkirira. bayudaaya nabo baagezaako okukoppa Ennyambala ye nabo babeere n'ekitiibwa. Akalombolombo ako naffe tugezaako okukakoppa era ababiikira baffe beebikka. Yenna ayagala okweyisa nga Biikira Maria, waddembe era kisanyikirwa nnyo kubanga abeera amaze okwewa ekitiIbwa n'abamulaba tebamunafuya.”\nAbakazi balina okwebikkirira okuva ku mutwe - bannaddiini\nAtandikira ku katono awoomerwa olugendo lw'okugaggawala\n'Omusumba atutte mukazi wange'\nYeewuunya engeri omuwala bwe yamezze abaawule babiri\nPasita alanze bwe yeetegese okusisinkana Katonda, afiiridde ku kituuti!!


Yokaana 16 | Bayibuli ey'Oku Mukutu Gwaffe Ogwa Intaneeti | New World Translation\nAbayigirizwa ba Yesu bayinza okuttibwa (1-4a)\nOmwoyo omutukuvu bye gukola (4b-16)\nEnnaku y’abayigirizwa ya kufuulibwa ssanyu (17-24)\nYesu awangula ensi (25-33)\n16 “Mbabuulidde ebintu bino muleme kwesittala. 2 Abantu balibagoba mu makuŋŋaaniro.+ Mu butuufu, ekiseera kijja, buli anaabatta+ alowooze nti aweereza Katonda. 3 Naye bajja kukola ebintu ebyo kubanga Kitange tebamumanyi era nange tebammanyi.+ 4 Kyokka mbabuulidde ebintu bino, ekiseera kyabyo bwe kirituuka mujjukire nti nnabibabuulira.+ “Ebintu bino saabibabuulira mu kusooka kubanga nnali nammwe. 5 Naye kaakano ŋŋenda eri Oyo eyantuma;+ kyokka tewali n’omu ku mmwe ambuuza nti, ‘Ogenda wa?’ 6 Naye olw’okuba mbabuulidde ebintu bino, emitima gyammwe gijjudde ennaku.+ 7 Kyokka, mbabuulira mazima nti okugenda kwange kuganyula mmwe. Kubanga bwe siigende omuyambi+ tajja kujja gye muli; naye bwe ŋŋenda nja kumubaweereza. 8 Era oyo bw’anajja ajja kuwa ensi obukakafu obumatiza obukwata ku kibi, ku butuukirivu, ne ku kusala omusango: 9 okusooka, obukwata ku kibi,+ kubanga tebanzikiririzaamu;+ 10 oluvannyuma, obukwata ku butuukirivu, kubanga ŋŋenda eri Kitange era temujja kuddayo kundaba; 11 era oluvannyuma, obukwata ku musango, kubanga omufuzi w’ensi eno asaliddwa omusango.+ 12 “Nkyalina ebintu bingi eby’okubabuulira naye temuyinza kubitegeera kati. 13 Naye oyo* bw’anajja, omwoyo ogw’amazima,+ ajja kubawa obulagirizi musobole okutegeerera ddala amazima, kubanga tajja kwogera ku bubwe, naye ebintu by’awulira by’ajja okwogera, era ajja kubabuulira ebintu ebirina okujja.+ 14 Oyo ajja kungulumiza+ kubanga ajja kubabuulira by’ajja okufuna okuva gye ndi.+ 15 Ebintu byonna Kitange by’alina byange.+ Eyo ye nsonga lwaki ŋŋambye nti ajja kubabuulira by’ajja okufuna okuva gye ndi. 16 Mu kaseera katono mugenda kuba temukyandaba,+ ate wayitewo akaseera katono mundabe.” 17 Awo abamu ku bayigirizwa be ne bagambagana nti: “Ategeeza ki bw’atugamba nti, ‘Mu kaseera katono mugenda kuba temukyandaba, ate wayitewo akaseera katono mundabe,’ era nti ‘kubanga ŋŋenda eri Kitange’?” 18 Era ne bagamba nti: “Ategeeza ki bw’agamba nti, ‘mu kaseera katono’? Tetutegeera ky’ayogerako.” 19 Yesu yamanya nti baali baagala kumubuuza, kyeyava abagamba nti: “Mwebuuzaganya mmwekka na mmwekka olw’ekyo kye mbagambye nti: ‘Mu kaseera katono mugenda kuba temukyandaba, ate wayitewo akaseera katono mundabe?’ 20 Mazima ddala mbagamba nti, mujja kukaaba era mukube ebiwoobe, naye ensi ejja kusanyuka; mujja kunakuwala, naye ennaku yammwe ejja kufuulibwa ssanyu.+ 21 Omukazi bw’aba azaala aba mu bulumi, kubanga ekiseera kye kiba kituuse; naye bw’amala okuzaala omwana aba takyajjukira bulumi olw’essanyu ly’aba nalyo olw’okuba omuntu azaaliddwa mu nsi. 22 Nammwe kati mulumwa; naye nja kuddamu okubalaba era emitima gyammwe gijja kusanyuka,+ era tewali ajja kubaggyako ssanyu lyammwe. 23 Ku lunaku olwo temugenda kumbuuza kibuuzo kyonna. Mazima ddala mbagamba nti bwe musaba Kitange ekintu kyonna,+ ajja kukibawa mu linnya lyange.+ 24 N’okutuusa kati tewali kintu kye mwali musabye mu linnya lyange. Musabe mujja kuweebwa, essanyu lyammwe liryoke lituukirire. 25 “Ebintu bino mbibabuulidde mu ngero. Ekiseera kijja kutuuka nga sikyayogera nammwe mu ngero, wabula nga mbabuulira butereevu ebifa ku Kitange. 26 Ku lunaku olwo mulisaba Kitange mu linnya lyange; bwe njogera bwe ntyo mba sitegeeza nti nja kubaako kye mbasabira. 27 Kitange kennyini abaagala olw’okuba munjagala+ era mukkirizza nti nnajja kukiikirira Kitange.+ 28 Nnajja kukiikirira Kitange era nnajja mu nsi. Kati nva mu nsi ŋŋenda eri Kitange.”+ 29 Abayigirizwa be ne bagamba nti: “Laba! Kati oyogera kaati, toyogerera mu ngero. 30 Kati tumanyi nti omanyi ebintu byonna era nti teweetaaga muntu yenna kukubuuza. Kyetuva tukkiriza nti wava eri Katonda.” 31 Yesu n’abaddamu nti: “Kati mukkiriza? 32 Laba! Ekiseera kijja era kituuse musaasaane buli omu adde ewuwe mundeke nzekka. Naye siri nzekka,+ kubanga Kitange ali nange.+ 33 Mbabuulidde ebintu bino musobole okuba n’emirembe okuyitira mu nze.+ Mujja kuba n’ennaku mu nsi, naye mugume! Nze mpangudde ensi.”+\n^ Ayogerwako nga “oyo” mu lunyiriri 13 ne 14 ye ‘muyambi’ ayogerwako mu lunyiriri 7. Wadde Yesu yakozesa ekigambo “omuyambi,” ebigambo by’Oluyonaani ebikozesebwa ku mwoyo omutukuvu tebitegeeza muntu.


Eby'omugagga okutulugunya abantu biikwasizza...\nABEEBYOKWERINDA ku makubo batandise okussa mu nkola ekiragiro kya Pulezidenti Museveni eky’okukwata mmotoka za kabangali ezisangibwa nga tezitambuza byamaguzi.\nMuseveni bwe yabadde ayogera eri eggwanga ku Lwokusatu ekiro, yayongedde okuwa ebiragiro ebikkakkali mu kaweefube w’okulwanyisa ssennyiga omukambwe n’alagira abaserikale okukwata kabangali ezisangibwa nga tezitisse byamaguzi.\nMuseveni yawadde n’ekiragiro ekirala ku bboodabooda n’agamba nti, zirina kukoma ssaawa munaana ez’emisana bwe zisukka obudde obwo, yawadde abeebyokwerinda olukusa ne bw’eba etisse ebyamaguzi bagikwate.\nYalagidde zino zitandike okukola ssaawa 1:00 ey’oku makya zikome ku ssaawa 8:00 n’agamba nti, waliwo abantu ababadde bakyebbirira ne batikka abasaabaze ku bboodabooda n’agamba nti, tewali muntu yenna ateekeddwa kutambulirako. Yalabudde n’aba loole ezakkirizibwa okutambuza ebyamaguzi abamenya amateeka ne bateekamu abasaabaze n’agamba nti, baakukwatibwa.\nOmwogezi wa poliisi mu ggwanga, Fred Enanga yagambye nti, baatandikiddewo ebikwekweto nga Museveni yaakamala okuwa ekiragiro n’agamba nti, abantu bandibadde tebalinda poliisi kubakwata nga bakimanyi nti kye bakola kimenya mateeka.\nYagaseeko nti, abanaakwatibwa baakuggulwako omusango gw’okugyeemera ekiragiro kya pulezidenti n’agamba nti, waliwo engeri ssatu eziyinza okubeerawo omuli okubatwalirawo mu kkooti singa kkooti ziba zitudde, okukuuma mmotoka oba ppikippiki ku poliisi okumala ekiseera oba okubatwala mu kkooti oluvannyuma singa kkooti ziba zitudde.\nEnanga yagambye nti, ekiseera kino abantu bandibadde beegendereza nnyo wadde baagala okutambula, tebamanyi gye bagenda kiki kiriyo, baagala okukyalira abantu baabwe mu byalo naye mu kino, basobola okusaasaanya obulwadde bwe baba babulina ne babusiiga be basanze mu byalo oba okubuggya mu byalo ne babuleeta mu kibuga. Ebikwekweto ebirala ebyamaanyi byabadde ku luguudo lw’e Masaka, amagye okwabadde ne militale obweda bayimiriza emmotoka ezaabadde ne sitiika ezibuusibwabuusibwa era emmotoka ezimu ne zikwatibwa


Bukedde Online - Abatemu batta batya abantu emisana ttuku ne babulawo batyo?\nEyagenze mu bwenzi n’alimba bwe bamuwambye...\nAmagezi ge yatulekera gatuyambye okuweereza...\nABASSE Abiriga bafe nga bawuuzuuma! Kawumpuli y’ayinza okubatuwonya; ggwe ate oba buli lwe batta bavaawo nga tewali afunye wadde akanuubule!\nTubadde tukyali ku bya muyiggo gwa ISO okukwata abatta Felix Kaweesi emisana ttuku, ate ne Ibrahim Abiriga ne bamutta ng’ensi yonna eraba. Abamu babasse bukya, abalala babasse buwungeera ate ng’enzita yeemu: pikipiki bbiri, ziriko abantu bana, bakuba amasasi nga tebageeguya ne bavaawo nga bakakasizza nti gwe bajjiridde afudde! Badduka tewali awondera ne babulawo batyo!\nAbali mu bitongole ebikuumaddembe mu kifo ky’okusaanyaawo abakuba abantu amasasi emisana ttuku, bagatta bugassi ddoboozi lyabwe ku ly’abantu baabulijjo mu kusaasira nti: Omwoyo gwa Kaweesi, Abiriga, Maj. Mohammed Kiggundu ne Bamaseeka be basse gyonna giwummule mirembe. Ensi ng’enaagwa eddalu, abantu batandika okuttibwa mu nzita yeemu ne baniigiina awatali awondera.\nEddalu litandika okukula ng’abatemu basazeewo okulondobamu abantu abeesobola omuli n’abebyokwerinda abalina n’abaserikale ababakuuma ne babatta awatali kubawa mukisa kwerwanako.\nObutemu buno buli lwe bubeerawo buleka abantu ba bulijjo abatalina mukuumi wadde omu, emitima gibali mu mitwe nga beebuuza; “We battidde omunene alina n’abakuumi, naye bwe banaatuuka ku kaamukujje waabwe, nnaawonera wa?” Ensi eyongera okugwa eddalu ng’abamu ku battibwa basoose kulaalikibwa era okulaalika okwo ne kuloopebwa ne mu b’ebyokwerinda; wabula abatemu ne batuukiriza ‘misoni’ yaabwe ng’abeebyokwerinda tebategedde!\nEddalu likula ne lifuuka ekkankada, nga waliwo abakwatiddwa n’okutulugunyizibwa ne batulugunyizibwa nga bavunaanibwa okukola obutemu obwo, kyokka ate obutemu obw’engeri yeemu ne bugenda bugenzi mu maaso ate nga n’obukambwe babwongeddemu. Eddalu liva mu kukaddiwa ne likootakoota, ng’owulidde nti ate mu bitongole by’ebyokwerinda mulimu obukundi n’okukoonagana; abandigasse amaanyi okulwanyisa abatemu, buli omu asika azza wuwe!\nAbattisa amasasi bali ku ludda lumu ate oludda olulala nga waliyo abawamba abantu ne basaba ssente oluvannyuma ne batuga be baawambye ne babatta era bangi ku bbo ne babulawo nga nabo tebakwatiddwa.\nAbeebijambiya ne batta, ab’ennyondo ne batta n’abaamasasi ne batta! Abeebyokwerinda mutaase ensi nga tennalaluka kutuuka ku ssa likasuka mayinja! Muggyeeyo n’agoomubuto ate nga mukolera wamu kitole, mukwate abatemu bano abatta abantu emisana ttuku.\nBwe mutaakole ekyo, nga muwaddeyo ensi eraluke. Ate bw’enaalaluka ne yeeyambula n’engoye, nammwe tejja kubataliza ejja kutandikira ku mmwe ng’ebakasukira agayinja agazitowa laatiri kkumi ate ng’egabakuba ku mitwe. Ffenna twesabire.\nYunifoomu ey’emirembe yeenaanikibwa etya abatabangula emirembe?


eBook Archive - Joyce Meyer Ministries - Luganda\nNyumirwa obulamu obwabulijjo\nBagambe Mbagala (759KB)\nKatonda ayagala amakka, era ayagala kubera kitaffe. Twatondebwa okubera nenkolagana naye, era tubere batabani be ne bawalabe, ngatubera mubulamu obutaggwaawo Yesu bweyafa okutuwa. Kitegeza, ayagala tumwesigameko, tumwagale, era naye atwagale. Ayagala tumwesige, era tumutukirire nga tulina ebyetago. Ayagala okubera nenkolagana eyasekinomu naffe.\n© 2022 Obuyinza bwa nanyini. Tusigaza obwananyini.


UWA esazeewo okwongera okuzimba ebisulo byábalambuzi okusikiriza abawera – CBS FM\nUWA esazeewo okwongera okuzimba ebisulo byábalambuzi okusikiriza abawera\nEkitongole ekivunaanyizibwa ku nsolo zoomunsiko mu ggwanga ki Uganda Wildlife Authority kitadde omukono ku ndagaano ne kampuni bbiri okuli eya Tiang Tang Group ne Wildplaces Africa, okuzimba ebisulo ebipya ebigenda okusulwamu abalambuzi.\nMu ndagano eno Kampuni ya Wildplaces Africa egenda kuzimba ebisulo galikwooleka 24 mu kkuumiro ly’ebisoro erya Murchison Falls National Park, Katole ne Kyambura wildlife Reserve.\nKampuni ya Tian Tang yakuzimba ekizimbe kyabisulo 44 e Kulunyang, mu kkuumiro lyebisoro erya Marchison Falls National Park.\nBwabadde assa omukono ku ndagaano ne kampuni zino ku kitebe kya UWA mu Kampala, minister w’ebyobulambuzi Tom Butime agambye nti endagaano eno ettuukidde mu kiseera, nga Uganda eyongedde okusikiriza omuwendo gw’abalambuzi oguwa essuubi, oluvannyuma lwemyaka ebiri nga bisannyaladde olwómuggalo ogwaleetebwa Covid 19..\nSsentebe w’Olukiiko olufuzi olwa Uganda Wildlife Authority Dr Pantaleon Kasoma asabye abaweereddwa obuvunaanyizibwa okuzimba bisulo bino, okukolera mu budde kyanguyize abalambuzi okuva ebweeru wa Uganda ne munda mu ggwanga okwegazaanyiza mu kkula lya Africa.\nJonathan Wright nga ye ssenkulu wa kampuni ya Wildplaces Africa agambye nti embeera yóbudde mu Uganda nnungi nnyo,era yeyasinga okubasikiriza okukolera muno emirimu.\nKampuni zombiri zawangula contract zamyaka 20 okukolera emirimu gyazo kuno, era nga gigenda kuba girondoolwa.


Bukedde Online - Aba Bilal bakyeremye ku Sheikh Muzaata\nNnakyala abadde aguza baddereeva enjaga Poliisi...\nAbadde asobya ku muyizi afumise omusomesa...\nABAKULIRA essomero lya Bilal Islamic Centre e Bwaise bakyagaanyi okukkiriza Sheikh Nuhu Muzaata okuddamu okusomesa n’okusaaza wadde nga yatabaganye n’omusomesa Ramathan Ssebalamu gwe yayisaamu empi mu maaso g’abayizi.\nSsebuliba ne Muzaata\nAkulira olukiiko olufuzi olwa Bilal Islamic Centre, Haji Muhammed Kaweesa yagambye nti wadde nga baabiwulidde nti Muzaata yatabaganye ne Ssebalamu, kyokka bo ng’abaddukanya essomero tebannaba kuggyawo kkoligo lye baamuteekako.\nYategeezezza nti Sheikh Muzaata baamuwandiikira ebbaluwa nga bamuyimiriza obutaddamu kusomesa, okusaaza wadde okusaalimbira okumpi n’essomero. Ekiragiro kikyaliwo n’ategeeza nti Muzaata tabeera gyali n’alowooza nti byawedde.\n“Okuggyako ng’olukiiko lw’abayima olw’oku ntikko olukulemberwa Sheikh Obed Kamulegeya nga lutudde ne lubeerako kye lukyusa, tetujja kumukkiriza kudda ku Bilal,” Haji Kaweesa bwe yagambye.\nKino kiddiridde Ramadhan Lukwago akiikirira Kawempe 1 ku Munisipaali y’e Kawempe okutabaganya Muzaata ne Ssebalamu.\nMu ndagaano eyakoleddwa ku Lwomukaaga nga March 31, 2018 bakkiriziganyizza buli omu okusonyiwa munne n’okuggya ku poliisi buli omu omusango gwe yali yaloopa munne.\nOkukakasa ebigambo byabwe baagenze mu maaso ga munnamateeka Ukasha Ssekajja owa M/S Kibuka Musoke & co Advocates eyabawadde empapula kwe baatadde emikono.\nOkusinziira ku ndagaano eyakoleddwa Sheikh Muzaata naye abadde yaggula omusango ku Ssebalamu oguli ku SD REF; 54/24/03/ 2018 ku poliisi y’e Kawempe, ku lunaku lwe lumu ne Ssebalamu kwe yamuggulako omusango ku fayiro SD:REF 69/24/03/2018 ku poliisi y’emu.\nSsebalamu yagambye nti okusonyiwa Muzaata yakikoze tawaliriziddwa muntu yenna, kyokka yakikoze ku lw’obulungi bw’Obusiraamu n’essomero lya Bilal.\n“Ku lwa maama wange, Hajirah Watuse ne ku lw’obulungi bw’essomero lyaffe erya Bilal Islamic Centre, Sheikh Muzaata musonyiye,” Ssebalamu bwe yategeezezza.\nYagasseeko nti maama we yayogedde naye n’amusaba okusonyiwa Muzaata kuba ng’oggyeeko okuba omukulembeze w’Obusiraamu kyokka musomesa mulungi mu ddiini gw’azze agoberera okumala ebbanga.\nObukwakkulizo bwe yali ateereddewo Muzaata okusooka okumwetondera mu maaso g’abayizi be yamukubiramu n’okumuliyirira obukadde bw’ensimbi 80 olw’obuvune bwe yatuusibwako mu kifuba n’omugongo, byonna yagambye yabivuddeko.\nSsebalamu yakikkaatirizza nti tewali muntu yamuwalirizza kusonyiwa Muzaata n’agamba nti; “Kulaani egamba bw’osonyiwa munno ku nsi ne Allah mu Ggulu akusonyiwa.\nNjagadde Obusiraamu bulekeraawo okubeeramu empalana n’enjawukana.” Kino we bakituukiddeko nga Muzaata ali mu kattu olw’abantu ssekinoomu n’ebibiina n’abalwanirizi b’eddembe ly’obuntu nabo okuyingira mu nsonga eno nga baagala Muzaata aveeyo yeetondere omusomesa ono mu lujjudde olw’okutyoboola eddembe lye n’amukubira mu baana b’asomesa nga March 24, 2018.\nMuzaata yategeezezza Bukedde ku Mmande nti si kituufu nti yakubye omusomesa nga ye atunula butunuzi, ekituufu kiri nti baakubaganye kuba omusomesa yabadde muvubuka era ye Muzaata ye yasinze n’okukosebwa kuba yakubiddwa nnyo.\nSheikh Muzaata Nuhu


Bukedde Online - Owa Select Garmets bamuwambyeko emmotoka\nBukedde awadde yunivasite ya Muteesa 1 ebitabo\nAdded 15th February 2014\nOMUGAGGA wa kkampuni ya Select Garments bamuwambyeko emmotoka ye nga bamulanga okulwawo kusasula ssente ze bamubanja.\nEmmotoka ey’ekika kya Benz efaanana ezitambuza abagole baagiwambye ku mugagga Billy Robert Ahimbisibwe ne bagitwala ku poliisi ya Kira Road. Baalaalise nti omusingo guno tegumalaayo ssente zaabwe era singa tayanguwa kusasula bbanja bagenda kugattako eby’obugagga ebirala ng’amaka\nAbakulira kkampuni ya LOMM [U] LTD erina ekitebe kyayo e Lugogo awategekerwa emyoleso baafunye abaserikale ba poliisi okuva ku Kira Road ne bagenda bakukunulayo Benz omugagga mw’abadde atambulira nga yagissaako ennamba y’obwannannyini eya SELECT ne bagitwala.\nOmu ku bakulira kkampuni eno Francis Lugaaju yagambye nti Ahimbisibwe bamubanja obukadde 40 nga zimaze ebbanga lya myezi 11.\nYagambye nti baamuwola mu March 2013 ng’ateekwa kuzisasula mu bbanga lya mwezi gumu kyokka kati zagenda kuweza mwaka nga tabasasudde wadde ennusu. “Twamulagira n’asimba mmotoka ye ku ofiisi zaffe nga tumuwa ssente kyokka mmotoka yamalawo ebbanga ttono omuntu atamanyiddwa\nEkyewuunyisa, eyagitwala yakozesa bisumuluzo okugivuga ate ng’omugagga ye yali asigazza ekisumuluzo eky’okubiri nga ffe atuwaddeko kimu.\nTumaze ebbanga nga tuli mu bweraliikirivu olw’okutubbako omusingo naye baatuzigiridde mu kikomera mwebadde yakwekebwa ng’ebikkiddwaako etundubaali ne tugikwata.” Lugaaju bwe yagambye.\nN’annyonnyola nti baggulawo omusango oguli ku fayiro nnamba 42/14/12/2013 ku poliisi ya Jinja Road kwe babadde banoonyeza mmotoka eno era bwe baafunye amawulire nti ekwekeddwa mu kikomera ky’omutuuze mu kifo ekiyitibwa Kimbejja e Kyaliwajjala ne bagikwata era bagenda kunoonya\nOWA SELECT ANNYONNYODDE\nWabula omugagga Ahimbisibwe yatangaazizza nti aba kkampuni ya LOMM [U] LTD wadde kituufu baamuwola obukadde 25, yazibasasula dda kyokka ne bakozesa olukujjukujju ne bagenda mu kkooti nga bagamba nti bamubanja.\nYategeezezza nti: Empapula ezimpita mu kkooti okwewozaako tebaazintuusangako era omulamuzi n’asala omusango ng’akakasa ssente obukadde 40 ze baagala; kyokka bino byonna byagenda mu maaso nga simanyi nti waliyo n’abampaabira.\nYategeezezza nti amangu ddala nga baleese empapula ez’ensala ya kkooti ey’obukadde 40, yayise mu balooya be aba M/S Masereka, Mangeni & Co. Advocates ne bagenda mu kkooti okuwakanya ensala eyo nga taweereddwa mukisa kwewozaako era omusango guno oguli ku fayiro 1173 OF 2013 gugenda mu maaso mu kkooti y’e Mengo.\nYagambye nti aba LOMM (U) LTD bagenderera kumwonoonera linnya kubanga bakimanyi bulungi nti yabasasula kyokka ne baagala okumuggyamu ssente endala mu ngeri ey’olukujjukujju.\nYabanenyezza n’okutwala emmotoka ye ate ng’omusango mwe yajulira ng’awakanya eky’okubagonnomolako obukadde 40 gukyawulirwa kkooti.\nAkulira poliisi ya Kira Road, Jacob Kule yagambye nti banoonyereza engeri mmotoka gye yabbibwa okuva mu kifo we baali bagisimbye n’etuuka okukwekebwa mu kikomera.\nOmukugu annyonnyodde ku bakadde abaazadde\nAgambibwa okubba omwana bimwonoonekedde: Bazudde omulala gwe yabba emyaka 8 egiyise


Bukedde Online - Leero mu mboozi z'omukenkufu tukulaze by'oba olima mu nkuba eno ebifuna\nLeero mu mboozi z'omukenkufu tukulaze by'oba olima mu nkuba eno ebifuna\nAbasajja muyambe abakyala okuyonsa muwone ez'akameeza\nAbalwadde b'amaaso balongooseddwa e Masaka\nENKUBA etandise okutonnya mu bitundu by’eggwanga eby’enjawulo era waliwo ebintu by’osobola okusimba n’obifunamu ssente ate nga nkuwa akatale.\nOmulimi ng’akuula omuddo mu nnimiro ya ‘Stevia’.\nNg’oggyeeko ebirime nga ennyaanya, kasooli, enva endiirwa, ebijanjaalo, ebinyeebwa n’ebirala osobola okulima ebintu ebitajjumbirwa balimi balala ate mwattu nga tebirina ndwadde zibirumba.\nKino kitegeeza togenda kuteeka ssente mu kufuuyira nga bwe kiri ku birime eby’enjawulo.\nEkimu ku birime ye kalittunsi owa ‘Lemon’ ono abalimi tebajjumbidde kumulima naye ate avaamu ssente okuva ku makoola, ng’okamulamu butto ate n’omusalamu embaawo ssinga aweza emyaka musanvu n’okudda waggulu.\nEkirungi ky’alina taliibwa nkuyege nga bw’olaba bwe ziyigganya ono owaabulijjo. Oluvannyuma lw’omwaka amakoola, ogakolamu ensaano, obuwoowo obugoba ensiri, amajaani n’amanda aganuuna obutwa mu mubiri.\nEnkima bwe ziba zikutawaanya, musimbe ku nnimiro yo akawoowo ke kazigoba. Kalittunsi ono tayonoona ttaka, kalittunsi ayonoona ettaka alina amasanda agoonoona ettaka naye ono tagalina.\nBw’omusimba ku myaka musanvu omusalamu embaawo ate taboola ttaka. Bw’oba omulima tolina kweraliikirira kulumbibwa ndwadde.\nMu yiika mugendamu endokwa 1,000, osobola okutuguza amakoola oba tusobola okukufunira ekyuma ekimukamulamu butto n’omukamula era naye ne tumugula.\nKyokka mu mabanga ga kalittunsi osobola okusimbamu obusigo bwa ‘Flax’ buno babukolamu n’engoye za ‘lineni’ Abanigeria ze batera okwambala. Kkiro yaabwo ngigula 20,000/-.\nMu yiika osimbamu akakebe kamu akagula 10,000/- naye osobola okukungulamu kkiro 200, akatale nkalina. Bw’oba olina olusuku nga mulimu amabanga, simbamu obusigo buno, okusinga okulimamu omuddo nga tewali kirimu.\nFlax akulira emyezi ena, kyokka olina okumukungula nga yaakatandika okwengera obutakunkumuka mu nnimiro. Obusigo buno buyamba mu kwogiwaza obwongo, kasala omugejjo n’ebirala.\nOmulimi wa leero yandibadde alowooleza mu bintu by’alima ng’asobola okubigattako omutindo, okusinga okulima ekintu nga bbeeyi bw’eba wansi oba akatale ne kabula nga bikufa.\nEbirime ebirala by’osobola okulima kuliko Stevia, mu yiika weetaaga endokwa 1,000 naye yeetaaga kulimira ku bukata ate ayagala nnyo ekigimusa kya nnakavundira.\nMu kiseera kino kkiro egula 30,000/- ate asobola okuwangaala okumala emyaka 5 n’okusoba.\nSimba akakomera omukamulwa butto nako osobola okukakolamu ssente kuba butto avaamu ayamba ku kiwanga, alaje, amagulu agazimbye n’ebirala.\nNaye bw’oba tosobodde kukakamula, kkiro y’amakoola tugigula 100/- ate kyangu okukalima kuba mu yiika mugendamu endokwa.\nAsangibwa ku Equatorial Mall dduuka nnamba 152 mu Kampala. Mufune ku 0702061652 / 0779519652.\nLeero mu mboozi yaffe n'omukenkufu Julius Nyanzi tukulaze ebirime ebipya by'osobola okusimba mu nkuba eno n'ofuna kiralu\nLeero mu mboozi y'omukenkufu tukuleetedde ekika kya Kalittunsi ekitaliibwa nkuyege


Bukedde Online - Ssekikubo amezze Kabatsi mu kamyufu ka NRM\nFamire ya Babu bakomyewo na maanyi mu kalulu ka 2021\nAkamyufu ka NRM e Lwengo kaabaddeko n'obug...\nOmubaka Theodore Ssekikubo alangiriddwa okukwata bbendera ya NRM Ku kifo ky'omubaka akiikirira Lwemiyaga mu Palamenti ng'ono amezze Minisita omubeezi ow'ebyenguudo Joy Kafura Kabatsi be banne abalala basatu.\nEbyavudde mu kulonda byalangiriddwa akulira ebyokulonda Robert Ssessanga nga bukya olwaleero wakati mu bukuumi obwamaanyi nga tewali muwagizi n'omu akkiriziddwa kuyingira kitebe kya Disitulikiti eSembabule we bagattidde obululu.\nSekikubo awangudde ku bululu 12,179 n'amegga Minisita omubeezi ow'ebyentambula Joy Kafura Kabatsi bwebabadde ku mbiranye mu kifo ekyokusatu ng'afunye obululu 5,645 ng'abalala okuli Patrick Kateeba afunye obululu 3,431, Edmond Bwire 6,408 saako Geofrey Tumusiine ng'afunye obululu 187.\nWano ebivudde mu kulonda Minisita Kabatsi abiwakanyizza n'agamba nti okubbira kubadde kungi saako okugulirira abalonzi ku line n'okukiriza abaana abato okulonda.\nWabula ye Theodore Ssekikubo agambye nti obuwanguzi bwa Banna lwemiyaga abamwesize Ku bisanja bina emabega ng'ono ategeezezza anti awangudde Wakati mu birumira okuli okubba akalulu nokwagala okumuwamba.\nKu ky'omubaka omukyala amasaza abiri okuli Mawogola West ne North tebaalonze oluvannyuma lwokusazaamu okulonda nga mu bifo ebirala gyebakironze , Eyesimbyewo Mary Begumisa awangulidde waggulu n'obululu 45,059, Phoebe Alinitwe 3,128 ate Jovans Twongereire n'afuna obululu 5,371.\nKonsituwensi ezitalonze Omubaka Omukyala okuli Mawogola-North saako ne Mawogola-South olunnaku olw'okulonderako lwakulangirira ab'akakiiko olwo byona bigatibwe lumu nga ye Mary Begumisa akyikidde ensingo abakakiiko okubagamba nti okulonda kusaziddwamu ng'obudde bugenze so nga babadde bataddemu dda ssente n'obudde bwabwe nasaba abalonzi nga balangiridde olunaku olulala okugendayo mu bungi balonde.\nMu Mawogola County Dez Byuma akubidde waggulu munne Vincent Kimbugwe Kasana n'obululu 34,694 nga kimbugwe awanduse n'obululu 1,135.\nGavumenti edduukiridde ab'e Bukomansimbi abaalumbibwa ekyeya\nKananura teyalabiseeko mu kkooti kuggwo''kutta omukozi we


Empisa ez'Obuntu (Morals) - The Bed Room Teacher\nEmpisa ez’Obuntu (bulamu)\nOkuyigiriza abaana empisa kitandikira ku nneeyisa ya muzadde oba omukuza .Ebika by’abazadde oba abakuza abasangibwa mu “entabaganyabantu”(human scociety) ey’akakyo kano bya mirundi esatu. Waliwo :\n(a) Omuzadde oba Omukuza omwekkiriranyi(Permissive parent).\nOmuzadde ono yeesuulirayo gwa naggamba mu nkuza y’omwana era tatendeka mwaana kuba “mulowooza omugobansonga” (dialectical thinker) kubanga aleka omwana okukola buli ky’ayagala nga bw’ayagala awatali kumukomako, kumulaga, kumuwabula, na kumubuulirira yadde okumuyigiriza engeri y’okwetuukira ku kituufu enneetengerevu. Omukuza ono talaga mwana nsonga lwaki enneeyisa emu tesaanidde. Omwaana ono akula mubambaavu era nga by’asanga by’akola oba by’ayogera, awatali kusengejjamu.\n(b) Omuzadde oba Omukuza Nakyemalira (Authoritarian Parent).\nOno naye tatendeka mwama kuba mulowooza omugobansonga olw’okuba ye kyasalawo tekiwakanyizibwa era tekiddibwaamu ne bwe kiba nga kikyaamu. Ebiseera ebisinga teyebuuza yadde okuwuliriza abalala era takkiriza mwana kuwa nsonga ze ku kintu kyonna.\nOmwana akuliziddwa mu mbeera eno akula atya okusalawo ku lulwe era aba tasobola kukozesa bwongo bwe nga yetengeredde ,olw’okuba obwongo buba bwalemesebwa okukulaakulana mu busobozi obwo nga muto.Omukuza ono era tayawula kiyitibwa kutulugunya na kubonereza mwana ate era talowooza nti okwogeza obukambwe obusukkulumye buli bbanga nakyo kikolwa kya kutulugunya , ekiyinza okwonoona embeera z’omwana ez’obuntu n’akula nga yetya oba munyiikaavu.\n(c) Omuzadde omugobansonga(Authoritative or dialectical Parent).\nOmuzadde omgugobansonga y’oyo agoba ensonga mu nkuza y’omwana . Omuzadde omugobansonga tabab mwekkiriranyi ate era takola bukambwe na kutulugunya mu nkuza ya mwana. Buli ky’akola agezaako okulaba nga annyonnyola omwana lwaki kigasa omwana era awuliriza omwana okubaako ky’agamba oba okuwa ensonga ze nga tannakola kusalawo ku kintu kyonna , yadde okubonereza omwana oyo awatali kumala ku manya lwaki omwana akoze ensobi.\nOmuzadde omugobansoga tabonereza mwana mu busungu yadde mu ngeri ey’okumutulugunya.\nEkintu ekikulu ekisinga okuba eky’ebbeeyi ku muzadde omugobansonga kwe kuba ng’amanyi nti ebintu ebikola obulamu biri bisatu :\n• Omwoyo , ne\n• Omulengera (mind) ogusibuka mu bwongo.\nOmukuza ono aba akimanyi nti okugunjula omwana kulina okugoberera ebintu ebisatu ebyo.\nOmukuza ono ayigiriza bulungi omwana, awatali kumutulugunya :\n• Okukola n’obutalera ngalo\n• Okufuga embeera z’ebirowoozo bye enkyankalamu (controlling netagive emotions”\n• Okumanya n’okusinza Katonda ng’amulaga ekibalo ky’obutonde eky’ekyewuunyo nga kirimu obukkafu nti waliwo namugereka ali emabega w’ekibalo kino.\n• Endya ennungi. Ntegeeza emmere erimu ebiriisa ebirungi eri omubiri\n• Okukola dduyiro (physical exercise) ; omwana muleke afune ekiseera eky’okuzannyako ne banne . • Okumulaga omukono gwa Katonda ogw’amaanyi oguli mu kibalo ky’obutonde, okutandika n’ obwengula.\n• Okukulaakulanya enkola za mulengera (mental processes) ezimuyamba okumanya n’okutegeera; okwekebejja(observation) ekintu , okwekenneenya(analysisi) , n’okwefumiitiriza (critical thinking). Omwana ono alina okumanya enjawulo wakati w’okusegeera n’okutegeera awamu n’okusengeka ebirowoozo (logic).\nOmuzadde oba omukuza ono aba atendeka omwana okukozesa obwongo nga yetengeredde okusobola okusalawo ekituufu era ekisaanidde. Buli ky’akola ekikwata ku mwana, amuwa ensonga ezitegeerekeka lwaki akikoze ate era n’omwaana n’amuwa ekyagaanya okuwa ensonga ze yadde zawukana n’ezize ,olwo n’alyoka asalawo eky’okukola ekisaanidde. Omukuza ono buli kintu akyekenneenya okuva ku nsonda ez’enjawulo n’alyooka asalawo. Ensonda emu y’endowooza ye , ensonda endala y’endowooza y’omwana(ey’abalala) , ensonda ey’okusatu y’embeera ebaawo. Buli kintu ekikolebwa kiba kirina kuva mu kukubaganya birowoozo wakati w’abantu ababiri oba okusingawo. Omuntu omu si y’asalawo yekka ate era okusalawo kulina kuva ku kwekenneenya mbeera nga bw’eyimiridde oba ensonga ez’enjawulo eziriwo.\nOmwana yetaaga okutendekebwa okulaba nga buli ky’asegeera akyekenneenya okuva ku njuyi zonna asobole okukitegeera. Okusegeera (sense perception) kiri waggulu wa kutunula; okusegeera kitegeeza okukozesa emu ke sensa (senses) zo ettaano nga amaaso agalaba , ennyindo ey’okuwunyiriza , olulimi olw’okulega(taste), olususu olw’okukwatako(touch) ,n’amatu agawulira(hearing). Okusobola okutegeera ekyo ky’osegedde , kiteekeko sensa zo ezisigadde ennya .Ekiddirira okusegeera kuba kutegeera.\nAmasomero, amatendekero n’abakuza b’abaana bonna ,okutwalira awamu, balina okuyigiriza omwana engeri y’okulowoozaamu egoba ensonga(enoonya amazima /ekituufu) ng’anoonya enjawulo eri mu bintu ebifaanagana ate n’anoonya obumu bw’ebintu ebitafaanagana, asobole okwawula ekibi n’ekirungi, omulabe n’owomukwano, ekikyamu n’ekituufu , n’okuvumbula ekibalo ne sayansi ali mu butonde..\nOmwana atendekebwa okuva mu buto okuba omugobansoga kimwanguyira okweyunira “enkola eya sayansi”(the scientific method) okunoonyereza ku buttonde oba embeera mu ntabaganya.\nOmuzadde omwekkiriranyi (permissive parent) n’omuzadde nakyemalira (ataddibwamu) tebateekawo mbeera ekuza baana nga bagunjufu . Omuzadde omugobansonga yekka y’asobola okukuza omwana nga teyemotyamotya, wa mpisa ate nga mukujjukujju. Omwana atendekebwa omukuza omugobansonga buli kintu akyekenneenya ku njuyi zonna, kungulu n’ebuziba, mu kwefumiitiriza era tamala gakola kintu nga takyefumitirizzaako oba okwebuuza ki ekinaakivaamu.\nOkuyigiriza omwana empisa kintu kikulu nnyo mu nkuza y’omwana . kyokka abazadde bangi olw’okuba bakulidde mu mulembe ogusuuliridde enkuza yaffe ey’ennono , tebamanyi ngeri ya kuyigiriza baana mpisa. Abazadde abamu abasomyeko naddala abo abalina ku ssente , balowooza nti ensimbi ze balina zimala okufuula abaana baabwe ab’obuvunaanyizibwa nga bakuze. Tutera n’okuwulira abazadde abamu nga boogera nti :nze nabonaabona, siyinza kukkiriza mwana wange kubonaabona”. Abazadde nga bano balowooza, okuyigiriza omwana okukola , naddala emirimu gy’obulimi n’obulunzi, n’okukola emirimu gy’awaka nga okwoza engoye , ebibya, okusaawa olujja, okweera n’okusiimuula enju oba okuwaata , okusaniika emmere n’okugabula abagenyi, kuba kumubonyabonya. Nedda si bwe kiri !! Mu butuufu abaana ab’omulembe guno abamu tebamanyi na kwaniriza bagenyi !\nOkuyigiriza empisa y’engeri ey’okuyamba abaana okuyiga enneeyisa eyetaagisa n’okutuuka ku kusalawo okwetaagisa . Okutendeka omwana mu mpisa kimuyamba okufuga embeera ze ez’obuntu, obukkakamu, okufa ku balala n’okutegeeragana nabo.\nOkuyita mu kuyigiriza empisa okutuufu , abaana bayiga engeri y’okweyisaamu awaka , mu ntabaganyo, n’entabaganya omuli obulombolombo , ennono, obukwakkulizo, amateeka n’ebiragiro ebirina okugobererwa.\nOkuyigiriza omwana empisa kitandika ddi ?\nOkuyigiriza omwana empisa kikolebwa okuva mu buto bwe , anti baalugera nti : “akaakyaama amamera !” Okuyigiriza omwana empisa kutandika nga muwere nga omusitula, n’omuyimbira, n’omusekeramu, n’okumunywegera.\nOluusi osanga omuzadde ng’aboggolera n’omwana omuwere, ng’alowooza nti tekimukosa , gamba okumuboggolera nti : “totukaabirira !”oba webake mangu ! mu kifo ky’okukozesa ebigambo ebiseeneekerevu nga “sirikawo baby!” oba obuyimba obwebasa abwere.\nAbazadde abamu balowooreza mu kuyigiriza mwana empisa nga bamaze kulaba bubonero bwa mpisa mbi nga akuze amaze n’okuwaganyala. Omwana wo tayigirawo ki ky’asaanidde kukola . Olina okukimusomesa n’okumulaga engeri gy’alina okukolamu ebintu okutandika n’okumulaga omukwano n’okufiibwaako nga yakazaalibwa .\nOkusinzira ku kwekennenya okuzze kukolebwa abantu ab’enjawulo ku baana, omwana waatuukira ku myaka omukaaga egitandikikirwako okusoma mu “pulayimale” okuva lw’azaalibwa ayita mu nkyukakyuka satu.\nKino kitegeeza okuyigiriza omwana empisa kulina okugoberera enkyukakyuka zino essatu nga tanntwalibwa ku ssomero (singa tuba tukitutte nti atandika okusoma ku myaka mukaaga) .Ebkyukakyuka zino essatu wano katuziyite mitendera gy’enkyukakyuka omwana gy’ayitamu ng’akula okutuuka ku myaka omukaaga nga tali ku somero naye ali na bazadde n’abantu abalala ababeera mu maka mw’aba akuzibwa. Gino gy’emitendera okuva nga yakazaalibwa:\na) Ebbujjenyi (ebujje eggenyi):\nOkuva omwana lw’azallibwa okutuuka ku myezi 24 myaka ebiri omwana ka tumuyite “ebbujjenyi” ekiteggeeza “ebbujje eggenyi ku nsi.” Omutendera guno guba gwa kunoonya “bwesigwa” eri abantu oba omuntu ali n’ebbujje lino. Singa omuzadde alema okulaga obwesigwa eri ebbujjenyi lye omwana ayinze okukula n’aba nga tasobola kukola mikwano oba okuba n’enkolagana eziwangaala mu bulamu bwe obwo mu maaso.Okusiga okwesiga wakati w’omwana n’omuzadde we kitandika amangu ddala nga ya kazaalibwa okuyita mu mwaka ogusooka ng’azaaliddwa.\nOmuzadde yenna oba omukuza omugunjufu alina okumanya nti ekikolwa eky’okusiga empisa ey’obwesigwa mu mwana “ebbujjanyi” kibeerawo okuyita mu kumunywegera, okumwogerera ebigambo ebiseeneekerevu wakati mu mukwano , okumusekeramu oba okumumwenyeza , okumuyimbira obuyimba obuseenekerevu, n’okumubudabuda , omuli okumufaako nga waliwo ekimukyankalanyizza nga okumuyonsa oba okumuwa amata nga enjala mu biseera ebigere, okumunaazako olubugumubugumu, okumukyusa engoye mu biseera ebigere oba amangu nga yeyonoonye n’okumuwa obujjanjabi mu obwetaagisa mu bwangu ng’alwadde.\nOkufiibwako n’omukwano ebimuweebwa abazadde oba abakuza ng’akyali bbujjenyi kye kisiga embeera ey’obwesigwa n’okwagala mu bulamu bwe kyokka kino tekiva ku bazadde bokka wabula n’abantu abalala nga ab’emikwano, ob’oluganda abalala nga bajjajja, bakkojja, bassenga bakizibwe, baliranwa , aboluganda abako n’abemikwano.\nAbaana baba n’engerekera y’okujjukira (instinct of memmory) engeri gye baayisibwa nga bakyali mabujje n’omukwano oba obutafiibwako obwaliwo mu buto bwabwe. Omwana bw’ayisbwa obubi nga muto kiyinza okweyorekera mu buyisayisa obubi n’embeera enkyankalamu ng’akuze n’afuuka ekyambika eri abazadde n’entabaganyabantu mw’ali yonna kuba aba muzibi okukkakanya ebirowoozo olw’embeera embi gye yayitamu nga muto.\nb) Ebbujjeze (Ebujje erikuze) .\nOmuto ebbujjeze , ekitegeeza ebbujje erikuze atandikira ku myaka 2 okutuuka ku myaka 4 era wano omuto ayigira ku bazadde be empisa ez’enju mwali n’empisa ez’etabaganyo , n’obusobozi okukulakulanya okwekenneenya n’okwefumiitiriza omwana bw’azaalibwa nabwo nga omuntu. Mu mutendera gw’ebbujjeze omuzadde ayanguyirwa okusomesa omwana ebikolwa nga okuwuliriza n’okugondera abakulu awatali nnyo buzibu. Ekintu omwana ky’asooka okuyiga wano y’enjawulo wakati w’ekibi n’ekirungi.\nEbbujjeze liyinza okuyigirizibwa aba okukulakulana mu mpisa ezisookerwako okuyita mu kumukungiriza n’okumukangavuulamu ekitonotono awatali kumuboggolera nnyo. Eky’okulabirako ebbujjezi bwe liba lizannyira ku swiki y’amasanyalaze oba nga likoleeza ebipapula ku sigiri , oyinza okuliboggoleramu katono ol’olumu nti : Kale vva ku muliro mangu . Gujja kukwokya! Oba vva ku masanyalaze gajja kukuba!” . Bwe liddamu okukikola oyinza okulikubamu akayi ku bugalo . Wano oba ayiga nti ebikolewa ebimu bibi oba bya bulabe kyokka bw’akola ekirungi mukungirize nga omwebaza omuzzemu amanyi okukola ebirungi .\nc) Omutoola(yetoola) . Ku myaka 3 okutuuka ku 5 , omuto aba yetoolatoola nga ayagala okukwata ku kino na kiri , ensonga lwaki mmuyise mutoola (eyetoolatoola) . Wano era olina okulaba engeri gy’osigamu empisa ennungi , n’okumulaga ekibi nga omukangavvula oba katugambe ng’omuboggoleramu ekisaanidde olw’olumu naye bw’akola ekirungi nga okuyimba akayimba mukungirize nga omulaga nti ayimbye bulungi kino kimulaga nti ky’akoze kirungi.\nOmwana ono ajja kutandika okwewala ekyo ekimugaaniddwa kuba aba afunye okumanya nti kibi oba nga yewala kubonerezebwa ate atandika okukola ebirungi oluusi okufuna okusiimibwa n’okukungirizibwa okuva eri omuntu omukulu oba omuzaddewe.\nBw’oba osize ensigo ey’obwesigwa mu mwana ng’akyali bbujjenyi olw’okuba aba akwesiga era nga taba mu kutya ng’akulabyeko , atandika okukubuuza kino na kiri kuba engerekera y’obuntu(human instinct) emusikiriza okunoonya okumanya . naye singa omukyunya n’okumuboggolera buli kasobi k’akola aba akutya ng’akulabyeko era ne kyeyandiyagadde okukubuuza akyesonyiwa mu buto bwe. Abato mu mutendera gw’omutoola yadde betoola baba bakyataaga okubalaga ekibi n’ekilungi basobole okukulakulanya obusobozi bwabwe okwawula ekibi ku kirungi , kibayambe okukola okusalawo okutuufu ku lwabwe mu biseera ebyo mu maaso n’ebiriwo. Wano tandika okukozesa obugero n’emizannyo okubatunuza mu mpisa ey’okukozesa obwongo eky’okulabirako obugero lwa “wakayiima omugezi” oba obukunizo obw’enjawulo.Edda abazadde mu maka amaganda nga batuuza abaana akawungeezi ne babanyumiza engero , ebisoko , n’ebikwate awamu n’okubayimbiramu obuyimba obuyigiriza naye kati kino abazadde abasinga tebakyakikola.\nOkuyita mu bugero, obuyimba, ebisoko n’ebikokyo , abaana omuli n’abatoola batandika okutunuzibwa mu mpagi z’enneyisa ez’obuntu nga obwesigwa , obuvumu, okwagala, okuyamba, okusiima, okusonyiwa , okwekuuma ,okwewa ekitiibwa n’okuyamba abalala .\nd) Omutooto (yetoolatoola) . Guno gwe mutendera ogumuyingiza mu myaka 6 .\nOmutooto kiggwayo nti “omutendera gw’okwetoolatoola” . Okwetoolatoola kirimu okwagala okukwata ku kino na kiri mu ngeri ey’okwagala okuyiga oba okunoonyereza. Okwetoola n’okwetoolatoola kuyinza n’okubaamu okwonoona ebintu eby’omugaso n’okukwata ku by’obulabe nga eby’obutwa, ebissi, n’olwekyo ebintu ng’ebyo bisibire wala ate omwana omuwe eby’okuzannyisa ebiyigiriza ebiwera okusobola okukulakulanya engerekera y’obuntu ey’okunoonyereza.\nAbazadde abamu baboggolera abaana abetoola oba abetoolatoola nga babayita balala ob anti baddalu ekintu ekinafuya n’okukonzibya engerekera y’abaana baffe okunoonyereza n’okweyunira enkola eya sayansi(the scientific method). Abazadde oba abantu abakulu bangi omwana w’abaako ky’amubuuza , balowooza abamalira biseera oluusi ne bamuboggolera mu kifo ky’okubaako kye bamuddamu. Kino kye kimu ku bikonzibya obwakalimagezi mu baana aba afirika ne bakula nga sibakujjukujju ate nga beetya oba batya okubuuza kye batamanye neb we baba batandise okusoma.\nOkumanya eby’obuwangwa n’ebyafaayo byaffe.\nOmuntu atamanyi gy’ava tayinza kumanya gy’alaga ate era omuntu atamanyi buwangwa bwe tayinza kub na kwetegeera kutuufu. Okumanya eby’obuwangwa kye kimu ku bifuula omuntu omugunjufu nga ogasseeko ebirala bye tugenda okulaba mu katabo kano kyokka essira terisaanye kulimalira ku kino kyokka mu kuyigiriza abaana obugunjufu mu nsi ey’akakyo kano.\nObutayigiriza baana ba ggwanga bya buwangwa bya ggwanga lyabwe , yadde nga obayigirizza ebintu ebirala byonna ebyetaagisa mu bulamu , kibaleka bagunjufu ba kibogwe. Mukuyigiriza abaana obuwangwa bwabwe kyetaagisa n’okunokoolayo obuwangwa obulala obufaananamu n’obwabwe n’okubalaga we bwawukanira kino kibasobozese okuwa abantu b’obuwangwa obulala ekitiibwa ng’abantu nabo abalina obuwangwa bwabwe n’obutatiisibwatiisibwa bye bakola na neeyisa yabwe nga obadde obakyalidde oba nga bakukyalidde mu nsi eno ey’okutabagana.\nWano mu buganda bwe twogera ku buwangwa bwaffe tuba tutegeeza :\n(i) Obulombolombo bw’ekiganda. Obulombolombo ge mateeka agafuga eby’obuwangwa n’ebyo omuntumulamu by’ateekwa okukola.Eby’obuwangwa birimu engeri ebintu oba ebikolwa eby’obuntu eby’enjawulo gye bikolebwamu. Wano omwana alina okuyigirizibwa :\n Bulombolombo ki obugendera ku mikolo gy’ekiganda nga okwanjula , embaga, okukungubaga oba okuziika, okwabya olumbe, okwalula abaana, okwalula abalongo , amatikkira ga Kabaka, okukyaza Kabaka, okukyalira Kabaka, okusinza Katonda , njawulo ki eri wakati w’okusamira n’okusinza oba wakati w’ebyobuwangwa n’okusamira.Omuntu asaanidde amanye obulombolombo buno asobole okwerobozaamu obutagoberere obwo obutali bwa kitegeevu ku mulembe guno ogw’obutangaavu. Eky’okulabirako edda nga semaka bamala ennaku ana nga tebannaba kumuziika. Wano okiraba nti baali nga balinda ba luganda abako n’abemikwano okuva ebuule n’ebweeya okutuuka ate nga tewaaliwo ntambula za mulembe nga ziriwo kati. Tewali nsonga lwaki tugoberera akalombololmbo kano.\n Bulombolombo ki mu kukola ebyo waggulu obusaanye okudibizibwa olw’ebizuuliddwa mu sayansi n’enkulaakulana ey’omulembe ?\n(ii) Empisa .Empisa z’engeri ennungi omuntu gy’alina okweyisaamu mu banne. Wano kyetaagisa omuntu okumanya enjawulo wakati w’omuntu n’ensolo endala asobole okwewala okweyisa nga ekisolo eri Bantu banne.\n(iii) Ennono oba ensibuko y’empisa n’obulombolombo bwaffe awamu n’ebintu ebyakolebwanga edda nga tebinnakyuka.\n(iv) Emizizo. Emizizo ky’ekintu ekizira okukola era gugenderako ekibonerezo kubanga buli kintu kya muzizo kigenderako ekiyinza okukutuukako singa oba okikoze. Eky’okulabirako omwana omuwala okulinnya omuti , okusekerera omuntu,n’ebirala.\n(v) Okumanya obutonde n’okubukuuma. Omuzadde oba omukuza yenna alina okukuliza omwana mu mbeera emuyigiriza ekifo ky’Ensi yaffe mu bwengula n’emigaso gy’ obutonde bw’Ensi obw’enjawulo nga ekitangaala ekiva ku njuba(emmunyenye), emigga, ennyanja, entobazi, emyala, enzizi, ensozi, ebiwonko, ebibira, ettaka.\nAbaganda ab’edda okusobola okukuuma obutonde bw’ensi beyambisanga emizizo n’ebitiisatiisa nga okugamba nti omuti guno oba guli gwa musambwa tegutemebwa oba ekibira ekyo tebakitemamu miti. Kati ffe abaliwo mu mulembe gw’obuyivu tuyinza n’okulimbulula ebirimbo ebyo naye ne tugenda mu maaso n’ekyobuwangwa eky’okukuuma obutonde bwensi nga tukozesa ebyobugagga omuli n’ebibira mu ngeri eteri ya kyeyonoonero.\n(vi) Okumanya n’Okusinza Katonda. Ng’abuazungu tebannaba kujja wano twalina eddiini ey’ekiganda ekkiririza mu Katonda ow’obwanaminigina era nga nkakasa katonda ono y’omu n’owabazungu lwa kuba buli buwangwa bumuwa erinnya lya njaulo. Eddiini eno teyali ya kusamira yadde okuwongera emyoyo gy’ekizikiza. Omuganda owedda yakkirizanga nti Katonda gy’ali era y’ali emabega w’obwengula bwonna obuluke mu nduka ey’ekibalo ne sayansi ebya waggulu ddala.Yadde waliwo abasamirira emyoyo emirara abaganda bangi basinzanga Katonda ow’obwanamunigina(monolithic God).\nOmuzadde oba omukuza okusobola okutuukiriza obuvunaanyizibwa bwe okugunjula omwana alina okubeera omugunjufu.\nEbyobuwangwa kye kimu kubyawula omuntu ku nsolo endala kubanga kino kikolwa kya bwakalimagezi.Kyokka nabyo biyinza okwetaagisa okutambulira ku mbeera eba eriwo.Eky’okulabirako, ku mulembe guno kyetaagisa okuyigiriza abaana baffe emisoso n’empisa ez’ekijjulo ekyo ku mmeeza kyokka ate ne tutasuulirira kubayigiriza misoso na mpisa za kijjulo ekyaffe ekiganda.\nOkumanya n’okwewala ebikolwa eby’Empisa Ensiwuufu\nBwe twogera ku mpisa embi tuba tutegeeza:\n(i) Obutayagala oba obutamanya kukola mirimu n’okwagala ebirungi by’otakoleredde\n(ii) Obutafuga mbeera zo za buntu.(zirambuluddwa mu maaso)\n(ii) Okuba n’Obuyisayisa nga:\n• Obutasaasira balala\n• Okuduula n’okukudaala\n• Okwerowozaaako/okwefaaako wekka\n• Okweronda. Kuno kuvaamu Obubbi\n• Okutulugunya abalala\n• Obuteenenya nga okoze ensobi\n• Okuvuvuba abalala\n• Enkwe, enge ,n’empiiga\n• Okuwayiriza n’okulimba\n• Obutayagala kukola\n• Okusekerera oyo afunye enkenyera oba okuddirira mu bulamu bwe\n• Okusanyuka ng’omulala oba abalala bali mu buzibu\n(iii) Emputtu, obutagambwako, n’obutawuliriza.\nWaliwo abazadde abakuza abaana baabwe nga tebagambwako. Abazadde bano batera kuba abazadde abekkiriranyi (permissive parents), tebawabula mwana era tebagumiikiriza muntu mulala kugamba ku mwana yadde akoze ensobi.\nEkiva mu kino omwana akula alina emputtu nga ne bw’omugamba okukola oba obutakola kintu takyusaamu. Obutayagala kugambwako n’emputtu nazo njuyi bbiri ez’ekinoso kye kimu.\nOkukuza omwana nga tawabulwa yadde okugambibwako(okuwabula tekitegeeza kumukyunya oba kumuboggolera mu bukambwe) mu ngeri etali ya buwaze oba etali ya kuboggola si kirungi n’akatono kubanga ne bw’aba afunye omulimu oba nga afumbiddwa oba awasizza aba muzibu nnyo okuwabula oba okugambako kubanga kino akitwalirawo nga ekya ekivve, okumuyisaaamu amaaso era ne kimuleetra okwetya n’okutabagana obulunyi n’abo b’abeera nabo. Bw’aba afuuse omukulembeze abeera nakyemalira.\nOmuzadde oba omukuza alina okulaga omwana nti okuwabulwa n’okugambibwako kintu kirungi omuntu mw’ayinza okuyita okumanya ekituufu oba okulongoosa mu by’akola ku lw’obulungi bwe. Kino kitegeeza nti okutendeka omwana okwagala okuwabulwa , kuba kumuyigiriza kuwuliriza.\nKyokka waliwo abo oba oyo ayinza okwefuula nti akuwabula naye nga ebigendererwa bye bya kukuwabya. Omuntu oyo aba mulabe wo . Omulabe wo omumanya otya ? Aba mujerezijerezi ate bw’ayogera takuwa kyagaanya nawe kubaako ky’oyogera era aba muvuvubi mu ngeri ey’okuwa abalala ekifaananyi nti gwe tolina ky’amagezi ky’oyinza kwogera . Ekituufu kiri nti buli muntu asaana okuweebwa ekyagaanya yennyonnyoleko oba awe endowooza ye alyoke awabulwe nga kirabika nti ddala awabye.\nOmukuza w’omwana yenna asaana amanye enjawulo wakati w’okuwabula n’okukyunya. Oyo akyunya munne buli bbanga aba amwogerera ebigambo ebimulaga nti talina kumanya, taliyiga , musiru, yamutamwa, eno nga mw’atadde n’okumujerega mu ngeri emu oba endala ate nga eno tamuwuliriza.\nKino kikolebwa nnyo bakazi bajja ku baana be batazaala naye oluusi n’abakyala abamu bakikola ku baana be bazaala bennyini, naddala nga basowaganye ne babba babwe, ekiruyi ne bakimalira ku baana oba omwana , naddala oyo asinga okufaanana ne kitaawe mu ndabika, nga bwe babalaamiriza nga bwe batajja kubaamu magezi nga bakitaabwe.\nEnnaku zino osanga omuzadde nga alaamiriza omwana we n’ebigambo nga bino: “nja kkukonkona ettwe kyaana ggwe”, “ontamye gwana ggwe” , “nja kkufuntula nkumalemu emputtu” . Eno si nkuza nnungi.\nOmuzadde nga ono aba atulugunya mwana, yadde ye aba alowooza nti amugunjula. Era kino oluusi okiraba nga omuzadde abonereza omwana mu busungu n’amukuba buli wamu n’omuggo mu mugongo, ku mutwe nga eno bw’asamba .\nOmuzadde omugunjufu yewala okubonereza omwana mu busungu. Bw’oba osunguwadde nnyo sooka otambuleko okkakkane olyoke omubonereze mu mbonereza ey’ekigero nga tokikola mu busungu. Ababonereza abaana mu busungu batera okukomekkereza nga bali ku poliisi n’amakomera kubanga bayita we balina okukoma ne batuusa obuvune oba okutta abaana babwe ebiseera ebisinga nga tebakigenderedde.\n(iv) Okuwemula n’okumokkoola\nAbaana bayiga ebintu bingi okuva mu baana bannabwe , naddala abo abava mu maka agataliimu bakuza bagunjufu , agalimu abazadde abagwenyufu. Okusooka omwana buli kigambo ky’awulidde banne nga boogera naye bw’akimokkoola oba bw’akikubawo , bambi nga tamanyi nti kya buwemu.\nOmuzadde oba omukuza yenna nga abadde awulidde omwana ayogera ebigambo bino , tomuboggolera oba okumukayukira , wabula mubuuze ani gwe yabiwuliriddeko era bw’aba amukubuulidde oba nedda , mutegeeze nti ebigambo ebyo tebiyisibwa mu kamwa , bya buwemu, era abaana ab’empisa embi be babyogera.\nAbaana abato bayanguwa nnyo okumanya ekibi era ne bakivaako, singa baba nga babuuliriddwa nga bakyaali bato. Kyokka bw’otabagaana kumokkoola bigambo bya buwemu nga bakyaali bato, we bavubukira kiyinza okuba ekizibu okubajjamu obuwemu; n’obugwenyufu , anti akaakyama amamera. Waliwo ebintu ebyangu okwogera eri abaana kyokka ebintu ebikwatagana n’okwegadanda, omuli obuliisamaanyi, olumu biyinza okuzibuwalira abazadde. Ebigambo nga ebyo bikozesebwa mu misomo gya sayansi n’okusomesa endwadde z’ekikaba kyokka nga tebikozesebwa mu kwogera kwa bulijjo . Nga sinaba kweyongerayo njagala okukkatiriza nti nga omuzadde oba omukuza omugobansonga , omwana muyigirize okubikka ku bigambo ebiyinza okuba ebyobuwemu nga kibadde kimwetaagisa okubikozesa , aleme kumokkoola bigambo omuntu mulamu by’atayisa mu kamwa mu njogera eya bulijjo. Bino wansi bye bimu ku bigambo ebiyinza okubikka ku bigambo ebinene, ebizibu okwogera mu bantu mu bulamu obwa bulijjo:\n(a) Ebitundu by’ekyaama omuto muyigirize okubiyita:\n• Obusajja • Obukyala • Ssusu • Oba abiyite : “ebitundu by’ekyama”\n(b) Okugenda mu toyireeti (Kabuyonjo) muyigirize okukozesa ebigambo:\n• Okweyamba • Okufuuyisa(omusulo) • okufuka • okupita • okwetaawuluza\n(c) Okutawaaza omwana omuto oyinza okumutandisa n’okukiyita;\n• “Okunaaba susu”.\n(d) Bbi muyigirize okumuyita:\n• Obubi • Kazambi • Empitambi , oba • bbi\n(e) Ekikolwa eky’okwegadanda wakati w’ekisajja n’ekikazi , nga kibadde kyetaagisa , gamba nga omwana akubuuzizza sseggwanga eba erinnyira enseera ky’eba ekola , mugambe nti kino kikolwa kya “kwegatta” era oyinza n’okumugamba nti ebisolo bwe byegatta ne bizaala , singa aba akubuuzizza omwana gy’ava. Mugambe abaana abato tebakkirizibwa kwegatta. Kikolwa kya bikulu byokka. Wano nno oba omuyigiriza sayansi awatali kumuwemula.Kyokka mutegeeze nti Katonda ye mutonzi wa buli kintu era y’asobozesa ekito okuzaalibwa nga ekikazi n’ekisajja ebikulu byegasse.\n(e) Obutuuliro oyinza okumuyigiriza okukiyita:\n• ebbina • akabina • ekikugunyu • amakugunyu\nManya :Ebigambo byennyini eby’oluganda ebitegeeza ebintu ebyo waggulu biwaawaza amatu era omwana omuto singa tomuteerawo kibibikkako ye ajja kulowooza nti bye bisaanidde okwogera mu bantu . Mutendeke okukozesa ebyo , bw’anatuuka mu masomo ga sayansi aga waggulu ajja kuyiga ebituufu byennyini (ebitayisika mu kamwa) naye ng’amaze okukitegeera nti tebyogerebwa mu Bantu oba tebiyisibwa mu kamwa.\nOtendeka otya omwana Empisa ?\nKy’olina okusooka okumanya nti ggwe wennyini olina okuyigiriza omwana. Omwana bw’oba tomuyigirizza mpisa akula tamanyi si lwakuba nti bwe buzaale bwe naye lwa kuba tomuyigirizanga ngeri ya kweyisaamu mu bintu n’embeera ez’enjawulo.\nOkwesuulirayo ogwa nnaggamba mu kutendeka omwana kuba kwetimawa ggwe wennyini kubanga empisa tezijja kujja zokka mu mwana wo .1 Obukodyo obw’okuyigiriza omwana empisa bunji ddala naye obumu ku bbwo mulimu :\n• Okulaga obuvunaanyizibwa . Ggwe wennyini laga omwana okwagala n’okufaayo nga omuyigiriza, omuwabula , kyokka nga tomukyunya yadde okumutulugunya mu ngeri yonna. Kino olina okukikola mu bukkakkamu naye wabaawo lw’olina okukkaatiriza nga olagira n’obuyinza.\n• Nga omuzadde olina okumanya enneeyisa n’enkula ya buli mwana wo kinnomu. Kino kikuyamba okumanya engeri ki ey’okukwataganyamu embera zabwe n’obutakosa mbeera zabwe za buntu nga obayigiriza empisa.\n• Beera kya kulabirako eri abaana bo. Wewale ebikolwa ebitali bya buntu nga okulwana, okuyomba, okuloga, okusamira, okusooza, okuwemula, okukabawaza abato , obutafa ku balala, obukambwe, obutasinza Katonda, okuwaayiriza, enkwe , enge n’empiiga awamu n’ebikolwa eby’obukambwe nga okutulugunya n’okutta.\n• Weyunire Katonda mu buli kibaawo mu bulamu bwo , ekibi n’ekirungi.\n• Nywerera ku mazima\nTusobola tutya okuteeka empisa obulungi mu baana ?\n Tewekkirirranya . Laga bulungi ekikomo n’ebiragiro , nga we kyetaagisa okugamba nedda , eba nedda ate we kyetaagisa okugamba ye eba ye kyokka nga owa ensonga ezitegeerekeka.\n Ebiragiro n’okuwabula birina kukolebwa mu kulaga obuvunanyizibwa kyokka mu kukkaatiriza mu bukkakkamu , awatali kuboggola , okusinziira ku myaka gy’omwana. Omwana ali wansi w’emyaka ekkumi osobola okumugamba : Tosalanga kkubo nga oli wekka .Omutiini oyinza okumugamba nti wegenderezanga ng’osala ekkubo ; tunula kukkono otunule ku ddyo ate era otunule ku ddyo , bwe waba tewali kidduka kijja olyoke osale .\n Laga obuyinza we kisaanidde nga okozesa ebigambo ebyetaagisa era oyigirize abaana bo okuteeka amaaso ku muntu awamu n’okukkaatiriza okuba abauliriza abalangi . Oyinza okugamba omwana : Teweemanyiiza kwogera nga oboggola ! oba Toboggolera banno !! !Ki ku bino ekisingako okutuuka ku kigendererwa ? Oyinza okuba nga omugaana kwemanyiiza kuboggola kyokka nga nawe omugambye oboggola.\n Okulaga omwana okusiima kwo ng’akoze ekirungi n’okumuwabula ng’akoze ekitali kya buntubulamu , okusinziira ku myaka gye. Wewale okubonereza omwana ku buli kasobi k’aba akoze ate era wewale okumuboggolera , okujjako nga ddala kyetaagisa.\n Omwana muyigirize nti buli ekikolebwa kirina ekikivaamu nti era kyetaagisa okukola okusalawo okulungi obutejjusa .\n Bayigirize empisa ennungi nga ggwe wennyini weyisa bulungi. Musabe oba mwebaze Katonda ng’enju.\nOkwewala Okukyojjanya omwana (child abuse)\nOkukyojjanya omwana (child abuse) kuba kumutulugunya (torture) , olumu ne kimuviirako n’okufa. Okukyojjanya omwana kitegeeza ekikolwa kyonna ekiteeka obulamu bwe mu katyabaga oba okukosa obulamu bwe obw’omubiri, omwoyo n’obwongo(mulengera).Okukyojjanya omwana kulimu :\na) Okukyojjanya omubiri (Physical Abuse )-. Kino kitegeeza obuvune bwonna obutuusibwa ku mubiri nga tebuvudde ku butanwa.\nb) Okumukabawaza(Sexual Abuse). Kino kitegeeza ekikolwa eky’obukaba kyonna ekituusibwa ku mwana , mu bikolwa oba mu bigambo, omuli okumukwata, okumweyambulira, okumuwemula oba okumukwatirira.\nc) Okumulagajajjalira . Kino kitegeeza obutawa mwana byetaago bye bya bulamu(physical needs). d) Okukyojjanya embeera z’obuntu(Emotional Abuse). Kino kitegeeza enneeyisa oba ekikolwa kyonna , ekikosa enkulaakulana y’omwana eya mulengera n’entabagana mu bantu banne. e –\nEngeri y’okutereeza omwana alimu embazuulu\nOkuteeka empisa mu mwana ow’embazuulu kyetaagisa obumalirivu wakati mu kumukulaga okwagala. Mu butuufu bw’oba olina abaana kkumi na bataano oba abaana basatu buli omu sooka omanye embeera ze olyoke olabe gy’omwang’nga okumutendeka mu mpisa , wakati mu kwagala . Waliwo oli nga mu buzaale bwe ava mangu mu mbeera ate omulala nga mukkakkamu oba musirise ate omulala nga wa mbazuulu. Ky’olina okukola:\n Kwe kumanya ekintu buli mwana wo ky’asinga okutekako essira mu bulamu bwe\n . Omwana ow’embazuulu buli lw’omuboggolera , okumukuba oba okumukangavvula tekirina kye kimukyusaako okutuuka nga ozudde ky’asinga okwettanira .Ayinza okuba nga ayagala nyo okulaba omupiira ku TV . Bw’oba oyagala okumujjamu ettumba , TV gisibire mu kisenge kyo okumala ekiseera ekigere , okutuusa ng’akoze ky’oyagala okumutereeza.\n Eri buli mwana wo yogera mu bukkakkamu . Tomukayukira oba okumuboggolera.\n Twala ebiseera oyogere nabo nga obayigiriza mu ki ky’obasuubiramu. Tebamanyi okutuuka nga obayigirizza. Edda bassenga baabuliringa abaana abawala ate bataata abato oba abakulu ne babuulirira abalenze naye kati abantu bonoonefu, n’awe wennyini taata w’omwana wo omulenzi oba omuwala wenyigre mu kumubuulirra okuba omweteefuteefu mu buli mbeera ,omuli okweteekerateekera n’obufumbo . Bintu bingi by’oyinza okubuulirira omwana wo ku bufumbo ebiteetagisa kuwemula yadde ekigambo ekimu , ng’abamu bwe balowooza.Eky’okulabirako empisa, okwekuuma ababi, okwekwasa Katonda , okukola , n’obutazaala baana omuntu b’otetegekedde bye bimu ku bintu omuzadde yenna by’ayinza okubuulirira abaana be.\n• Wuliriza abaana bo nga balina ebibaluma era obongeremu amaanyi okukola ekyo.\n• Fuga obusungu bwo.Bw’oba omuzadde atasobola kufuga busungu many anti toli mugunjufu kimala .. Okufuga obusungu kyetaagisa okukozesa omubiri gwo, obwongo ne mwoyo wa Katonda, ebisatu ebikola obulamu obujjuvu. Okuba nga oddiridde mu bulamu bwo eri Katonda kya kabi nnyo nga okulekera awo okwefumiitiriza mu bulamu bwo era kya kabi nnyo nga obutejanjabisa ndwadde za mubiri oba endya embi. Kyetaagisa okumanya obukulu bwa Katonda mu bulamu buuno mu kifo ky’okuteeka essira mu kukkusa omubiri n’ebyokulya, eby’amasanyu , oba amagezi ag’o mu mutwe byokka. Okufuga obusungu kyetaagisa okwewummuza, okusaba essaala, okukola dduyiro, okulya ku bibala, enva endiirwa n’emmere enganda okwongereza ku masala amalala era otambuleko ne mikwano gyo awali embeera ekusobozesa okunyumya n’osekamu.\nOkusiga Empagi ez’Obutabaganyi mu baana\nAbazadde oba abakuza balina okwewala ebintu ebiziiyiza omwana okukulaakulanya obutonde bwe obw’obutabaganyi ne bantu banne. Okusobola okufuula omwana omutabaganyi omuzadde oba omukuza yenna erina okusiga empisa zino wammanga mu baana be:\nObujagujagu mugatte gwa maanyi ga mubiri , obukyamufu, obubuguumirivu, n’okutegeera okwembagirawo (intuition).\nAmaanyi mu mubiri gakusobozesa okukola emirimu gyo egyabulijjo ate obusobozi bwa mulengera (mental skills) bukuyamba okukola ku bizibu by’osanga mu bulamu.\nObujagujagu bweyolekerawo mu bato n’abavubuka kyokka okukaddiwa kukendeeza obujagujagu..\nYadde nga obujagujagu buyinza okuba obuzaale , omuzadde , oba omukuza ayinza okuteeka omwana we mu mbeera emufuula(emuyigiriza ) omujagujagu ng’amubuulirira n’okumulaga engeri ebintu gye birina okukolebwamu n’okweyisaamu mu mbeera ez’enjawulo , ekyokulabirako okumuyigiriza okwetuma,okukola emirimu egy’enjawulo, okwaniriza n’okugabula abagenyi, okukubiriza enkiiko, okunokoolayo ebitono.\n(ii) Okwekakasa oba okwekkiririzaamu\nSitegeeza kwematira .Omuntu eyekkiririzamu y’oyo atemotyamotya. Okwekkiririzaamu,, okwekakasa , okukkaatiriza byeyolekerawo mu muntu abirina.\nOkwekakasa ki kyoli , ki ky’osobola okukola , ne ki ky’oyogera kitegeeza bw’etegefu n’obumalirivu okwang’anga obukunizo obukuweereddwa oba ebibuuzo eby’enjawulo ku mulamwa. Omuntu ey’ekakasa aleetera abalala okumukkiririzaamu. Okwekakasa oba okwekkiririzamu si kwematira kyokka oluusi bwe kuyitirira kuvamu okwematira, okwemanyamanya n’obutagambwako.\nOkwekkiririzaamu lwe luta olusooka okwekulaakulunya kyokka kikweetagisa okuba nga wekakasa ekyo ky’omanyi ate ng’osobola okukozesa okumanya okwo okukola eby’amagezi.\nOkwekakasa oba okwekirizaamu kutandika na kutendeka mwana kunoonya kumanya nga asoma oba n’omubuulira oba n’okumulaga ebintu eby’enjawulo asobole okufuna obumanyirivu, tekijja buzzi ku bwakyo. Omuntu okwemotyamotya kiva mu kuba na kumanya kutono lwa butafaayo kunoonya kumanya ng’asoma ebitabo oba ebiwandiike ku miramwa egy’enjawulo, akola okunoonyereza ku buttonde oba ne yebuuza ku balala.\nN’olwekyo omuzadde laba nga omwana wo omuteeka mu mbeera ekulaakulanya ebyo by’amanyi nga olumu ogenda naye mu bifo ebyenjawulo omuli eby’okuyiga ne mu Bantu b’ayinza okuyigirako ebintu eby’enjawulo.\n(iii) Okulaga Obumativu\nOmuntu atamatira taba mutabagnyi mulungi kuba buli bbanga aba yerumaruma nga alaga nti tamatidde abo abalala kye basobodde okumukolera . Okuyigiriza omwana okumatira , okufaanana n’okumuyigiriza okusiima kitandika na kumwebaza nga alina ky’akoze n’akimaliriza yadde nga takikoze bulungi nga bwe wandyagadde ate era n’omuyigiriza okwebaza ekiba kimukoleddwa.\nOmwana olina okumuyigiriza okumatira.Waliwo abantu abamu ng’ebirowoozo byabwe babiteeka ku buzibu oba ebizibu ebibatuusiddwako ne beerabira nti waliwo n’ebirungi bingi ebibakoleddwa abalala. Omuntu nga oyo omukolera ekintu n’atasiima ng’alowooza nti omukoledde kitono era alwawo okumatira ebimukolerwa abalala oba n’ebyo by’aba yekoledde ku lulwe.\nObutamatira balala bye bakukolera y’emu ku mbeera z’obuntu embi. Okulaga obumativu kitegeeza kusiima, kwebaza n’okuddiza, yadde akatono, anti omuganda agamba nti “akatono kazira mu liiso”. Bw’otamatira bikukoleddwa ne byewekoledde togenda ku bimatira.\nTewali muntu ayagala kutabagana na muntu atalina bwesigwa oba atesigika. Obutabaganyi buzimbira ku bwesigwa mu bantu abakolagana mu ngeri emu oba endala.\nObugunjufu kikwata ku kumanya buvune obuyinza okuleetawo embeera etali ya bwesigwa oba okumanya engeri gy’okwataganyaamu embeera eno nga ebaddewo. Obwesigwa bwetaagisa nnyo mu kukuuma emikwano n’enkolagana eza buli kika. Obwisigwa kitegeeza okwekakasa nti omuntu gw’okolagana naye mwesigwa oba yesigika oba ali ekyo ky’alaga (integrity).\nObwesigwa bukula buli bantu lwe beeyongera okumanyagana n’abalala .Obwesigwa buva mu nneeyisa eyesigika erimu obwenkanya, amazima, okufa ku balala, n’ebirala.\nNga bwe kiri ku kumatira , okusiima kiyamba nnyo okunyweeza enkolagana mu bantu. Kino kitegeeza nti obutabaganyi bwetaaga okulaga okusiima ekyo ekikukoleddwa . Obugunjufu kikwata ku kumanya buvune obujjawo nga omuntu akuwadde oba akukoledde ekintu eky’omugaso n’otasiima oba n’otalaga kusiima. Okusiima kuba kulaga nti osanyukidde ekikukoleddwa . Okusiima kiwa abo oba oyo gw’okiraze amaanyi okwongera okukola obulungi.\nSinga ekintu ky’otaddeko ebirowoozo byo okukikola kikakasibwa okuba nga kikoleddwa bulungi , oyo akikoze afuna essanyu n’obumativu era ne kimuwa amaanyi okugenda mu maaso n’okukola ebirala ebisingako n’awo. Okusiima era kyetaagisa ng’omuntu abadde alina ky’akukoledde mu ngeri ey’okukuyamba. Okusiima n’okumatira njuyi bbiri ez’ekinusu ekimu.\nOmuntu atalina ssuubi mu bulamu takolaganika naye . Obugunjufu era kikwata ku kumanya buvune obuyinza okuva mu kuggwamu essuubi oba obutaba na ssuubi mu bulamu. Essuubi eba mbeera ya buntu ejjawo endowooza embi ebaddewo mu bulamu bwo. Essubi kuba kulowooza nti ekiruubiriro kyo kigenda kutuukirira. Omuntu alina essuubi y’aba n’obusobozi okubaako ky’akola okulaba ng’atuuka ku kiruubirirwa kye.\nEssuubi liva ku kuba nga waliwo obubonero obukakasa nti ekiruubiriro ogenda ku kituukako. Omuntu atalina ssuubi kizibu nnyo okuzimba n’okukumakuma banne era takolaganika naye.\n(ix) Obusaasizi n’Obuyambi\nOkuba n’omutima ogusaasira n’oguyamba abalala nga bali mu bwetaavu kikwetaagisa okuoonya engeri ez’enjawulo ez’okuyambamu abantu mu bizibu eby’enjawulo ebibaawo mu bulamu. Kino kye kimu ku bikufuula omutabaganyi omulungi kubanga oba weyunirwa abalala. Ebimu ku bintu ebyetaagisa buli muntu okumanya, kwe kujjanjaba n’okubudaabuda abali mu mbeera ey’obulwadde obw’ebirowoozo oba obw’omubiri , omuli n’abagenda okufa.\nEbiseera ebisinga omuntu gw’olabirira bw’aba ng’alina obulwadde obutawona aba ayagala kufiira waka. Oba omulabiridde waka oba mu ddwaliro , waliwo omuntu omugunjufu by’alina okumanya okusobola okulaba nga omuntu we afa musanyufu n’okukkakkanya obulumi.\nOmuntu agunjuse alina okubaako ky’amanyi ku bulamu obw’okulwala n’okufiirwa oba okufa, kireme kumuzibuwalira nga kibaddewo. Si kyangu kulabirira muntu afa oba agenda okufa. Atali mutendeke aba ayagala okuyamba naye alowooza nti ayinza okwogera oba okukola ekintu ekinaayongera okwennyisa okuyi kyokka bw’oba nga ofunye okubangulwa osobola okukola enjawulo mu bulamu bwe obusembayo . Olina okumanya nti:\n(a) Omuntu abeera mu mbeera ey’okufa aba n’ebyetaago bye bimu n’ebibyo . Kino kitegeeza yetaaga okwagalibwa, okufiibwako, ava mu mbeera ez’obuntu, anyiiga, yetaaga okuzzibwamu amaanyi, okuwona, n’okusinza Katonda.\nOmuntu ali mu mbeera ey’okufa ayinza okweraliikirira nti agenda kusuulibwa awo awatali kufiibwako olw’okuba obulwadde bumusazeeko obulamu obwa bulijjo era aba mu kutya okuba nga omubiri gwe gugenda kufuuka yegeyege mu bulumi obutagambika era akungubagira obulamu nga alaba bumugendako. Ayinza okweraliikirira olw’abo b’agenda okuleka emabega naddala b’abadde alabirira nga abaana be bazaala oba abantu be abalala . Kino kimutuusa ku kwogera ku bulamu bw’ayiseemu. Wano olina okumanya nti yetaaga okufiibwaako n’okuwulirizibwa.\n(b) Omulwadde omuyi yetaaga okulagibwa omukwano okusinga okuweebwa obujjanjabi bwokka .\nOmulwadde ali mu mbeera ey’okufa yetaaga okulagibwa omukwano mu kifo ky’essira okuliteeka ku bulwadde obw’omubiri bwokka . Batera okuva amangu mu mbeera zabwe ez’obuntu nga okunyiiga, okunakuwala, okwesisiwala, n’okutya. Embeera zaabwe zino za buntu ddala era zetaaga okulaga nti zifiibwaako nga kino kitandika na kubalaga mukwano.\nOkumukwatako kiyamba okumukkakkanya era abantu banji ababeera mu mbeera ey’okufa bakkakkana ng’ababalabirira babakwatako ku ngalo oba ku mukono oba ne babanywegera.\n(c ) Ggwe ajjanjaba kkakkanya embeera zo ez’obuntu\nYadde kyetaagisa okubalaga nti babadde n’ekifo kya njawulo mu bulamu bwo , kyokka ate bwe wennyika ennyo kiba kyongera okubakola obubi. Balage okwagala naye ate fuga embeera zo ez’okunakuwala, ennyiike, n’okweralikirira zireme kuvaayo nnyo ate kino kyongere okumukosa ebirowoozo.\nOkulabirira omuntu atagenda kuwona si kyangu era kyangu okwemalira ku muntu ono ate ggwe n’otefaako . Gy’okoma okwefaako gy’okoma n’okubeera omwetegefu okuwa omulwadde wo obujjanjabi obwetaagisa.\n(e) Manya obubonero obulaga nti omuntu wo ali mu mbeera ya kufa :\n• Atandika obutassa bulungi ; ayinza okussa empola ate n’assa nnyo • Ayogera nti agenda kufa • Afuna obuzibu okumira emmere oba okunywa • Atandika okusegeera ebintu ekifuulannenge (illusion) n’afuna n’ebirabampewo (hallucinations) olwa mutereezabulamu (body metabolism) we okukyankalana. • Yebaka nnyo ate nga tazuukuka mangu , yadde ogezaako okumuzuukusa • Obutayogera oba okuddamu ebimubuuzibwa • Amala ekiseera kiwanvu nga teyenyeenyezza • Emikono, amagulu bitandika okunnyogoga ennyo. • Olususu lufuuka olwa bbululu • Akendeeza okufuka nga ate omusulo guddugaalirira oba gukyusa kkala. • Akanyigirizi k’omusaayi (blood pressure) kadda wansi okuva we kabeera bulijjo. • Okulekera awo okusegeera ne sensa ze . Alekera awo okusenserwa (feeling), okuwunyiriza, oba okulaba naye kigambibwa nti aba akyawulira.\nKyokka omuyi (omuntu afa) atera okusigala nga akyategeera nti waliwo abantu mu kisenge n’okuwuliriza nga mwogera gy’ali ppaka lw’akutuka. N’olwekyo okumwogerera mu ngeri ennungi kimuwa amaanyi yadde nga tolowooza nti akuwulira.\nLaba nga wabeerawo omuntu ku lusegere lw’oyo afa kuba aba akyawulira kyokka wewale okukaaba n’emiranga asobole okukutuka mu mbeera etali ya kawereege . Ab’enganda n’abemikawano okubeera omuntu wabwe ku lusegere ng’ataawa bakikole mu mpalo obutakoowa. Kyokka manya nti si buli muntu nti ayita mu bubonero buno bwonna. Okufa kuyinza n’okujja embagirawo oba okuba okw’ekikutuko.\n(x) Okwewala Sikimanyinkitye (superstitutions)\nOmuntu alowooleza mu sikimanyinkitye aba muzibu nnyo okukolagana naye kubanga buli kintu ekimuyitiriddeko okutegeera mu magezi ge akijuliza nsi ya myoyo egisukkulumye ku bw’omuntu.Obugunjufu kitegeeza kuba waggulu wa ndowooza ya sikimanyinkitye (superstitution). Mu ntabaganya ezikyali emabega mu nkola ya sayansi, buli kintu ekizibu okutegeera kitwalibwa okubaamu emyoyo egisukkulumye ku bw’omuntu (supernatural spirits) era ne kisamirirwa mu ngeri ey’okukitiitiibwa. Ezimu ku nneeyisa eza sikimanyinkitye abantu abateyunira nkola ya sayansi ze beyunira mulimu:\n• Okusamirira obutonde nga emiti eminene egyakula ne giwola nga bagamba nti obunene bwago bwa musambwa. Omunti omunene bwe guwomoggokamu ekituli oba omuwaatwa oba ne gufuna ebizimba ebyefaananyirizaako n’ebitundu by’omuburi gw’omuntu, oba ne guvaamu amasanda agavunze olwa kkansa w’emiti nga olwo bagusamiriria nti musambwa oguvaamu n’amabeere oba ogugenda mu nsonga z’abakyaala.\n• Okusamirira ebisolo naddala ebirina kkala ezireekana nga enkoko, embuzi, kkapa, embwa, oba ente enjeru.\n• Okusamirira ensolo eziri mu mbeera ezitali za bulijjo, gamba nga omusota ogwakula ne guwola, goonya, n’ ebinyonyi nga babiyita mageege.\n• Buli kirooto bakirabamu emyoyo egisukkulumye ku bw’omuntu nga tebamanyi nti ebirooto ebisinga obungi, yadde n’ebyo ebitiiisa biva ku kukyankalana kwa mutereezabulamu mu mubiri (body metabolism) nga waliwo ekitaataganyizza entomeggana ya kemiko mu mubiri gamba nga okweraliikirira , ennyiike, okunyiiga . Omuntu avudde mu mbeera y’atera okuloota ebintu eby’enjawulo naddala ebitiisa si lwa kuba nti bibaawo naye enkola z’omubiri ziba zikyankalanye. Ate era ekirooto olumu kiba kifaananyi kya mulengera ku ekyo ky’olowozaako oba ky’oyinza okulowooza nti kiyinza okubaawo.\nObugunjufu kitegeeza kubeera waggulu wa sikimanyinkitye osobole okulaba sayansi mu bintu ebisinga ebigenda mu maaso mu buttonde era mu kifo ky’okubisamirira okozese akalombolombo ka sayansi okubinoonyerezaako , okufuna sayansi ali emabega wabyo.\nOmuzadde oba omukuza yenna alina okutegeeza abaana ekituufu nti bye bayita lubaale baali bantu naye nga bakagezimunyu era be bassekalowooleza ba Buganda ab’edda ate ng’abasinga bakozesanga kalombolombo ka sayansi akalimu enkola ya sayansi ey’ekebejja , ne yekenneenya wakati mu kwefumiitiriza okutuuka ku kuvumbula ekituufu. Tewali muntu afa n’asigala nga akyayinza okuyamba abalamu. Buli muntu alina kwerwanako yekka nga mulamu so si kulowooleza mu bajjajja be abaafa.\nKino tekitegeeza nti tetulina kulima bijja bya bajjajja ffe n’abantu baffe abawummula n’okubajjukira olw’ebintu ebirungi bye baakola nga balamu.\nGoogle Plus experts would agree with your article. After looking over a number of the blogs posts on your blog, I seriously like your way of blogging. Such a deep answer! I am hoping you write once more very soon! Extremely excellent short post.